

# śrī-hari-bhakti-vilāsaḥ

### ṣoḍaśa-vilāsaḥ – śrī-dāmodara-priyaḥ

śrī-sanātana-gosvāmi-viracita-dig-darśanī-nāma-ṭīkā-saṁvalitaḥ

*śrī-śrī-rādhā-kṛṣṇārpaṇam astu.*

वांछाकल्पतरुभ्यश्च कृपासिन्धुभ्य एव च ।

पतितानां पावनेभ्यो वैष्णवेभ्यो नमो नमः ॥

Please report any errors or alternative readings.

This service is provided free of charge to devotees and scholars of the Gaudiya Vaishnava tradition. We ask you to kindly contribute generously to furthering this project, which requires many hours of freely given time by the volunteers who make these texts available.

The editors.

## Version 1.00

(Dec. 4, 2007)

Text entered by Jagadananda Das.

# hari-bhakti-vilāsaḥ

### ṣoḍaśa-vilāsaḥ

# śrī-dāmodara-priyaḥ

**atha kārttika-kṛtyam**

**dāmodaraṁ prapadye’haṁ śrī-rādhā-ramaṇaṁ prabhum |**

**pragbhāvādyasya tat-preṣṭhaḥ kārttikaḥ sevito bhavet ||1||**

śrī-bhagavat-priyatama-kārtika-māsa-kṛtyaṁ likhanaṁ tad-adhiṣṭhātṛ-devaṁ śrī-rādhikā-sahitaṁ śrī-dāmodaraṁ śaraṇaṁ yāti—dāmodaram iti | sevitaḥ kṛtya-likhanādi-dvārā ||1||

**bhāti kārttika-kṛtyādi skānda-pādmādiṣu sphuṭam |**

**tathāpy ekatra saṁgṛhya sārato’tra vilikhyate ||2||**

tat-kṛtyādikaṁ ca sarvatraiva prasiddham iti likhati—bhātīti | ādi-śabdāt tan-māhātmyādi | nanu tarhi kim atra tal-likhanena ? tatra likhati—tathāpīti | sārata iti | tatra tatra vividha-karma-miśritaṁ sādhāraṇaṁ ca vartate | atra ca kevalaṁ tad eva viśiṣṭaṁ lekhyam iti ||2||

**kārttike’smin viśeṣeṇa nityaṁ kurvīta vaiṣṇavaḥ |**

**dāmodarārcanaṁ prātaḥ snāna-dāna-vratādikam ||3||**

tatrādau kārttika-kṛtya-niyama-nityatāṁ likhiṣyan tad-arthaṁ saṅkṣepeṇa tatra nitya-kṛtyaṁ dina-viśeṣa-kṛtyaṁ ca likhati—kārttika iti dvābhyām | ādi-śabdena dīpa-dāna-rātri-śeṣa-jāgaraṇādi | tac ca sarvaṁ saviśeṣam agre vyaktaṁ bhāvi ||3||

**tathā dina-viśeṣe yad-bhagavat-pūjanādikam |**

**kuryād vidhi-viśeṣeṇa lekhyam agre vivicya tat ||4||**

tatheti samuccaye | dina-viśeṣe kṛṣṇāṣṭamy-ādau | ādi-śabdena snānādi ||4||

**atha kārttika-vrata-nityatā**

skānde brahma-nārada-saṁvāde—

duṣprāpyaṁ prāpya mānuṣyaṁ kārttikoktaṁ caren na hi |

dharmaṁ dharma-bhṛtāṁ śreṣṭha sa mātṛ-pitṛ-ghātakaḥ ||5||

avratena kṣiped yas tu māsaṁ dāmodara-priyam |

tiryag yonim avāpnoti sarva-dharma-bahiṣkṛtaḥ ||6||

kārttike uktaṁ kṛtyatvenābhimataṁ dharmaṁ vratādikaṁ yo nācaret, avratena vrataṁ vinā, vrataṁ cātrānudaya-snānādi-niyamaḥ kiñcid bhakṣya-tyāga-rūpa-niyamo vā | tatra ca sadānudaya-snānādi-parāṇām anya-māsato’tra kaścit tat-tad-viśeṣo bhaikṣyāhāriṇāṁ tatra tatroktānāṁ yati-prabhṛtīnāṁ nāma-saṅkīrtanādi-niyama-viśeṣo jñeya iti dik ||5-6||

sa brahmahā sa go-ghnaś ca svarṇasteyī sadānṛtī |

na karoti muni-śreṣṭha yo naraḥ kārttike vratam ||7||

anṛtī—mithyā-vādī ||7||

vidhavā ca viśeṣeṇa vrataṁ yadi na kārttike |

karoti muni-śārdūla narakaṁ yāti sā dhruvam ||8||

vrataṁ tu kārttike māse yadā na kurute gṛhī |

iṣṭāpūrtaṁ vṛthā tasya yāvad-āhūta-nārakī ||9||

samprāpte kārttike māse dvijo vrata-parāṅmukhaḥ |

bhavanti vimukhāḥ sarve tasya devāḥ savāsarāḥ ||10||

iṣṭvā ca bahubhir yajñaiḥ kṛtvā śrāddha-śatāni ca |

svargaṁ nāpnoti viprendra akṛtvā kārttike vratam ||11||

yatiś ca vidhavā caiva viśeṣeṇa vanāśramī |

kārttike narakaṁ yānti akṛtvā vaiṣṇavaṁ vratam ||12||

vaiṣṇavam iti | svarūpa-nirdeśaḥ | sarvasyāpi kārttika-vratasya viṣṇu-paratvāt ||12||

vedair adhītaiḥ kiṁ tasya purāṇa-paṭhanaiś ca kim |

kṛtaṁ yadi na viprendra kārttike vaiṣṇavaṁ vratam ||13||

janma-prabhṛti yat puṇyaṁ vidhivat samupārjitam |

bhasmībhavati tat sarvaṁ kṛtvā kārttika-vratam ||14||

yad-dattaṁ ca paraṁ japtaṁ kṛtaṁ ca sumahat tapaḥ |

sarvaṁ viphalatām eti akṛtvā kārttike vratam ||15||

sapta-janmārjitaṁ puṇyaṁ vṛthā bhavati nārada |

akṛtvā kārttike māsi vaiṣṇavaṁ vratam uttamam ||16||

pāpa-bhūtās tu te jñeyā loke martyā mahā-mune |

vaiṣṇavākhyaṁ vrataṁ yais tu na kṛtaṁ kārttike śubham ||17||

kiṁ ca—

akṛtvā niyamaṁ viṣṇoḥ kārttikaṁ yaḥ kṣipen naraḥ |

janmārjitasya puṇyasya phalaṁ nāpnoti nārada ||18||

kiṁ ca—

niyamena vinā caiva yo nayet kārttikaṁ mune |

cāturmāsyaṁ tathā caiva brahmahā sa kulādhamaḥ ||19||

tathā cāturmāsyam iti cāturmāsya-vratasyāpi nityatvaṁ darśayitvā dṛṣṭāntatvenātrodāhṛtam iti | evam agre’pi ||19||

kiṁ ca—

piṇḍa-dānaṁ pitṝṇāṁ pitṛ-pakṣe na vai kṛtam |

vrataṁ na kārttike māsi śrāvaṇyām ṛṣi-tarpaṇam ||20||

caitre nāndolito viṣṇur māgha-snānaṁ na saj-jale |

na kṛtāmardakī puṣye śrāvaṇe rauhiṇāṣṭamī ||21||

āmardakī—āmardakī-vratam | evam agre’pi ||21||

saṅgame na kṛtā yena dvādaśī śravaṇānvitā |

ktra yāsyanti te mūḍhā nāhaṁ vedmi kali-priya ||22||

pādme ca śrī-nārada-śaunakādi-muni-gaṇa-saṁvāde—

mānuṣaḥ karma-bhūmau yaḥ kārttikaṁ nayate mudhā |

cintāmaṇiṁ kare prāpya kṣipyate kardamāmbuni ||23||

mudheti niyamaṁ vinety arthaḥ ||23||

niyamena vinā viprāḥ kārttikaṁ yaḥ kṣipen naraḥ |

kṛṣṇaḥ parāṅ-mukhas tasya yasmād ūrjo’sya vallabhaḥ ||24||

**atha tatra viśeṣeṇa snāna-dānādi-sat-karma-nityatā**

skānde tatraiva—

yair na dattaṁ hutaṁ japtaṁ na snānaṁ na harer vratam |

na kṛtaṁ kārttike putra dvijās te vai narādhamāḥ ||25||

evaṁ sāmānyato vratasya nityatāṁ likhitvedānīṁ dānādi-karma-viśeṣasya likhati—yair na dattam ity ādi ṣaḍbhiḥ | snānam iti pāṭhe snapanam ity arthaḥ | tenāpi pūjaiva lakṣyate | vrataṁ kṛcchrādi kiñcid bhakṣya-tyāgādi vā | kiṁ vā, dattādi-rūpam etad dharer vrataṁ, putra he śrī-nārada ||25||

kiṁ ca—

yair na dattaṁ hutaṁ japtaṁ kārttike na vrataṁ kṛtam |

tenātmā hārito nūnaṁ na prāptaṁ prārthitaṁ phalam ||26||

kiṁ ca—

samprāpte kārttike māsi ye ratā na janārdane |

teṣāṁ sauri-pure vāsaḥ pitṛbhiḥ saha nārada ||27||

na ratāḥ pūjādinā na bhaktā, prītiṁ na kṛtavanto vā ||27||

kiṁ ca—

kārttike nārcito yais tu bhakti-bhāvena keśavaḥ |

narakaṁ te gamiṣyanti yama-dūtais tu yantritāḥ ||28||

bhaktau bhāva ekāgratā, tenety arthaḥ ||28||

janma-koṭi-sahasrais tu mānuṣyaṁ prāpya durlabham |

kārttike nārcito viṣṇur hāritaṁ tena janma vai ||29||

viṣṇoḥ pūjā kathā viṣṇor vaiṣṇavānāṁ ca darśanam |

na bhavet kārttike yasya hanti puṇyaṁ daśābdikam ||30||

### atha kārttika-māhātmyam

kārttikasya tu māhātmyaṁ prāk sāmānyena likhyate |

**tato viśeṣatas tatra karma-deśādi-bhedataḥ ||31||**

tatra kārttike karmādi-bhedena yo viśeṣas tena, ādi-śabdāt tīrthādi ||31||

### atha sāmānyataḥ kārttika-māhātmyam

skānde tatraiva—

**kārttikasya tu māsasya koṭy-aṁśenāpi nārhati |**

**sarva-tīrtheṣu yat snānaṁ sarva-dāneṣu yat phalam ||32||**

kārttikasya kārttika-kṛtya-māhātmyasya koṭy-aṁśānām ekenāpy aṁśena sarva-tīrtha-snānādi-phalaṁ samatāṁ nārhatīty arthaḥ ||32||

**ekataḥ sarva-tīrthāni sarve yajñāḥ sa-dakṣiṇāḥ |**

**ekataḥ puṣkare vāsaḥ kurukṣetre himācale ||33||**

**meru-tulya-suvarṇāni sarva-dānāni caikataḥ |**

**ekataḥ kārttiko vatsa sarvadā keśava-priyaḥ ||34||**

sarvadā kali-kālādāv api ||34||

**yat kiñcit kriyate puṇyaṁ viṣṇum uddiśya kārttike |**

**tad-akṣayaṁ bhavet sarvaṁ satyoktaṁ tava nārada ||35||**

satyoktaṁ—satyam uktam ||35||

**kārttikaṁ ### māsaṁ sarva-māseṣu cottamam |**

**puṇyānāṁ paramaṁ puṇyaṁ pāvanānāṁ ca pāvanam ||36||**

kārttikam uttamaṁ viddhīti śeṣaḥ ||36||

kiṁ ca—

yathā nadīnāṁ viprendra śailānāṁ caiva nārada |

udadhīnāṁ ca viprarṣe kṣayo naivopapadyate ||37||

puṇyaṁ kārttika-māse tu yat kiñcit kriyate mune |

na tasyāsti kṣayo brahman pāpasyāpy evam eva ca ||38||

papasyāpy evam iti | kārttike kṛtasya pāpasya kṣayo nāstīty arthaḥ | ataḥ kārttike yatnataḥ sarvathā pāpaṁ pariharaṇīyam iti bhāvaḥ ||38||

na kārttika-samo māso na kṛtena samaṁ yugam |

na veda-sadṛśaṁ śāstraṁ na tīrthaṁ gaṅgayā samam ||39||

kārttikaḥ pravaro māso vaiṣṇavānāṁ priyaḥ sadā |

kārttikaṁ sakalaṁ yas tu bhaktyā seveta vaiṣṇavaḥ |

pitṝn uddharate sarvān narakasthān mahā-mune ||40||

pādme ca—

tatraiva dvādaśeṣv api māseṣu kārttikaḥ kṛṣṇa-vallabhaḥ |

tasmin sampūjito viṣṇur alpakair apy upayanaiḥ |

dadāti vaiṣṇavaṁ lokam ity evaṁ niścitaṁ mayā ||41||

tatra śrī-nārada-śaunakādi-saṁvāda eva | upāyanaiḥ upacāraiḥ ||41||

yathā dāmodaro bhakta-vatsalo vidito janaiḥ |

tasyāyaṁ tādṛśo māsaḥ svalpam apy uru-kārakaḥ ||42||

durlabho mānuṣo deho dehināṁ kṣaṇa-bhaṅguraḥ |

tatrāpi durlabhaḥ kālaḥ kārttiko hari-vallabhaḥ ||43||

dīpenāpi hi yatrāsau prīyate harir īśvaraḥ |

su-gītaṁ ca dadaty eva para-dīpa-prabodhanat ||44||

### atha tatra vrata-māhātmyaṁ

skānde tatraiva—

vratānām iha sarveṣām eka-janmānugaṁ phalam |

kārttike tu vratasyoktaṁ phalaṁ janma-śatānugam ||45||

vrataṁ kārttika-kṛtya-niyamas tasya yat phalaṁ kārttika-vratotpannaṁ puṇyaṁ taj-janma-śatāny anugacchatīty arthaḥ | pāṭhāntare tu tathaivārthaḥ ||45||

akrūra-tīrthe viprendra kārttikyāṁ samupoṣya ca |

snātvā yat phalam āpnoti tac chrutvā vaiṣṇavaṁ vratam ||46||

vaiṣṇavaṁ vrataṁ kārttika-niyamaṁ śrutvāpi tad āpnoti ||46||

vārāṇasyāṁ kurukṣetre naimiṣe puṣkare’rbude |

gatvā yat phalam āpnoti vrataṁ kpitṛṛtvā tu kārttike ||47||

aniṣṭvā ca sadā yajñair na kṛtvā pitṛbhiḥ svadhām |

vratena kārttike māsi vaiṣṇavaṁ tu padaṁ vrajet ||48||

pitṛbhiḥ pitṛbhyaḥ | yady akaraṇādinā pātityaṁ sūcitam | tathāpi kārttika-vratena vaiṣṇavaṁ padaṁ yāti ||48||

pravṛttānāṁ ca bhakṣyāṇāṁ kārttike niyame kṛte |

avaśyaṁ kṛṣṇa-rūpatvaṁ prāpyate muktidaṁ śubham ||49||

pravṛttānāṁ nityaṁ bhakṣyamāṇām ity arthaḥ | niyame saṅkoce kiñcit tyāge kṛte satīty arthaḥ | kṛṣṇa-rūpatvaṁ kṛṣṇa-sārūpyam | muktidaṁ saṁsāra-duḥkha-mocanaṁ, śubhaṁ parama-maṅgalaṁ, sukha-ghanam ity arthaḥ | tatraiva śrī-rukmāṅgada-mohinī-saṁvāde tu mukti-sādhakam iti pāṭhe muktiḥ sādhikā yasya tat | yad vā, akāra-praśleṣeṇa amuktiḥ kṛṣṇe na tyāgas tat-sādhakam ||49||

kiṁ ca—

brāhmaṇaḥ kṣatriyo vaiśyaḥ śūdro va muni-sattama |

viyoniṁ na vrajaty eva vrataṁ kṛtvā tu kārttike ||50||

viyoniṁ kujanma pāpair arjitair api na prāpnoti ||50||

kiṁ ca—

kārttike muni-śārdūla sva-śaktyā vaiṣṇavaṁ vratam |  
yaḥ karoti yathoktaṁ tu muktis tasya kare sthitā ||51||

su-puṇye kārttike māsi devarṣi-pitṛ-sevite |

kriyamāṇe vrate nṛṇāṁ sv-alpe’pi syān mahā-phalam ||52||

### atha tatra karma-viśeṣa-māhātmyaṁ

skande tatraiva—

dānaṁ dattaṁ hutaṁ japtaṁ tapaś caiva tathā kṛtam |

tad akṣaya-phalaṁ proktaṁ kārttike ca dvijottama ||53||

dīyata iti dānam annādi ||53||

kiṁ ca—

yat kiñcit kārttike dattaṁ viṣṇum uddiśya mānavaiḥ |

tad akṣayaṁ labhyate vai anna-dānaṁ viśeṣataḥ ||54||

kiṁ ca—

yas tu saṁvatsaraṁ purnam agnihotram upāsate |

kārttike svastike kṛtvā samam etan na saṁśayaḥ ||55||

yaś ca kārttike svastikaṁ kṛtvā sthitaḥ | kuryād iti vā pāṭhaḥ ||55||

kārttike yā karoty evaṁ keśavālaya-maṇḍalam |

svarga-sthā śobhate sā su kapotī pakṣiṇī yathā ||56||

yaḥ karoti naro nityaṁ kārttike patra-bhojanam |

na sa durgatim āpnoti yāvad indraś caturdaśa ||57||

janma-prabhṛti yat pāpaṁ mānavaiś ca kṛtaṁ bhavet |

tat sarvaṁ nāśam āpnoti brahma-patreṣu bhojanāt ||58||

brahma palāśa-vṛkṣas tasya putreṣu ||58||

sarva-kāma-phalaṁ tasya sarva-tīrtha-phalaṁ labhet |

na vāpi narakaṁ paśyed brahma-patreṣu bhojanat ||59||

brahma caiṣa smṛtiḥ sākṣāt palāśaḥ sarva-kāma-daḥ |

madhyamaṁ varjitaṁ patraṁ śūdrasya muni-sattama |

bhuñjan narakam āpnoti yāvad indraś caturdaśa ||60||

tila-dānaṁ nadī-snānaṁ sat-kathā sādhu-sevanam |

bhojanaṁ brahma-patreṣu kārttike mukti-dāyakam ||61||

jāgaraṁ kārttike māsi yaḥ karoty aruṇodaye |

dāmodarāgre viprendra go-sahasra-phalaṁ labhet ||62||

jāgaraṁ paścime yāme yaḥ karoti mahā-mune |

kārttike sannidhau viṣṇos tat-padaṁ kara-saṁsthitam ||63||

paścime antye tasya viṣṇoḥ padam | tasya kara-saṁsthitam ||63||

sādhu-sevā gavāṁ grāsaḥ kathā viṣṇos tathārcanam |

jāgare paścime yāme durlabhaḥ kārttike kalau ||64||

durlabhaḥ mahā-bhāgyenaiva sidhyatīty arthaḥ ||64||

kiṁ ca—

jala-dhenu-sahasraṁ ca vṛṣa-saṁsthe divākare |

toyaṁ dattvā yad āpnoti snānaṁ kṛtvā tu kārttike ||65||

sannihatyāṁ kurukṣetre rāhu-graste divākare |

sūrya-vareṇa yat snānaṁ tad ekāhena kārttike ||66||

sannihatyā nāma hradas tāṁ prāpyety arthaḥ ||66||

pitṝn uddiśya yad dattaṁ kārttike kṛṣṇa-vallabhe |

annodakaṁ muni-śreṣṭha akṣayaṁ jāyate nṛṇām ||67||

kiṁ ca—

gīta-śāstra-vinodena kārttikaṁ yo nayen naraḥ |

na tasya punar āvṛttir mayā dṛṣṭā kali-priya ||68||

kiṁ ca—

pradakṣiṇaṁ ca yaḥ kuryāt kārttike viṣṇu-sadmani |

pade pade’śvamedhasya phala-bhāgī bhaven naraḥ ||69||

gītaṁ vādyaṁ ca nṛtyaṁ ca kārttike purato hareḥ |

yaḥ karoti naro bhaktyā labhate cākṣayaṁ padam ||70||

harer nāma-sahasrākhyaṁ gajendrasya ca mokṣaṇam |

kārttike paṭhate yas tu punar janma na vindate ||71||

kārttike paścime yāme stavaṁ gānaṁ karoti yaḥ |

vasate śvetadvīpe tu pitṛbhiḥ saha nārada ||72||

naivedya-dānena tu hareḥ kārttike yava-saṅkhyayā |

yugāni vasate svarge tāvanti muni-sattama ||73||

aguruṁ tu sa-karpūraṁ yo dahet keśavāgrataḥ |

kārttike tu muni-śreṣṭha yugānte na punar bhavaḥ ||74||

yugānte’pi sati ||74||

kiṁ ca—

niyamena kathaṁ viṣṇor ye śṛṇvanti ca bhāvitaḥ |

ślokārdhaṁ śloka-pādaṁ vā kārttike go-śataṁ phalam ||75||

bhāvitā bhāva-yuktāḥ | yeṣāṁ go-śata-dāna-phalaṁ syāt ||75||

sarva-dharmān parityajya kārttike keśavāgrataḥ |

śāstrāvataranaṁ puṇyaṁ śrotavyaṁ ca mahā-mune ||76||

viśeṣataḥ kārttike sadbhiḥ saha bhagavat-kathā-māhātmyam āha—sarveti pañcabhiḥ ||76||

śreyasā lobha-buddhyā vā yaḥ karoti hareḥ kathām |

kārttike muni-śārdūla kulānāṁ tārayec chatam ||77||

nityaṁ śāstra-vinodena kārttikaṁ yaḥ kṣipen naraḥ |

nirdahet sarva-pāpani yajñāyuta-phalaṁ labhet ||78||

na tathā tuṣyate dānair na yajñair go-gajādikaiḥ |

yathā śāstra-kathālāpaiḥ kārttike madhusūdanaḥ ||79||

kārttike muni-śārdūla yaḥ śṛṇoti hareḥ kathām |

sa nistarati durgāṇi janma-koṭi-śatāni ca ||80||

durgāni āpadaḥ ||80||

yaḥ paṭhet prāyato nityaṁ ślokaṁ bhāgavataṁ mune |

aṣṭādaśa-purāṇānāṁ kārttike phalam āpnuyāt ||81||

bhāgavataṁ bhagavat-paraṁ bhāgavatīyaṁ vety arthaḥ ||81||

kiṁ ca—

sarvān dharmān parityajya iṣṭāpūrtādikān naraḥ |

kārttike parayā bhaktyā vaiṣṇavaiḥ saha saṁvaset ||82||

ata eva viśeṣataḥ sat-saṅga-māhātmyam āha—sarvān iti ||82||

pādme ca tatraiva—

kārttike bhūmi-śāyī yo brahmacārī haviṣya-bhuk |

palāśa-patraṁ bhuñjāno dāmodaram athārcayet ||83||

sa sarva-pātakaṁ hitvā vaikuṇṭhe hari-sannidhau |

modate viṣṇu-sadṛśo bhajanānanda-nirvṛtaḥ ||84||

viṣṇu-sadṛśaḥ sārūpyādi-prāpteḥ ||84||

kiṁ ca—

kārttikaṁ sakalaṁ māsaṁ prātaḥ-snāyī jitendriyaḥ |

japan haviṣya-bhug dāntaḥ sarva-pāpaiḥ pramucyate ||85||

kārttikaṁ tu naro māsaṁ yaḥ kuryād eka-bhojanam |

śūraś ca bahu-vīryaś ca kīrtimāmś ca sa jāyate ||86||

dāntaḥ jita-krodhādiḥ | śānta iti vā pāṭhaḥ | śūraḥ sarva-śaktimān | bahuvīryaḥ mahā-parākramaḥ ||85-86||

kiṁ ca—

palāśa-patra-bhojo ca kārttike puruṣo naraḥ |

niṣpāpaḥ syāt tu naivedyaṁ harer bhuktvā vimucyate |

madhya-stham aīśvaraṁ patraṁ varjayed brāhmaṇetaraḥ ||87||

kiṁ ca—

**aparādha-sahasrāṇi pātakāni mahānty api |**

**kṣamate’sya harir devaḥ pūjite kārttike prabhuḥ ||88||**

**naivedyaṁ pāyasaṁ viṣṇoḥ priyaṁ khaṇḍaṁ ghṛtānvitam |**

**vibhajya tac ca bhuñjāno yajña-sāmyaṁ dine dine ||89||**

yajña-sāmyaṁ yajña-sama-phalaṁ labhata iti śeṣaḥ ||89||

tatraiva śrī-kṛṣṇa-satya-saṁvāde—

snānaṁ jāgaraṇaṁ dīpaṁ tulasī-vana-pālanam |

kārttike ye prakurvanti te narā viṣṇu-mūrtayaḥ ||90||

snānaṁ jāgaraṇaṁ nityaṁ rātry-antaryām-viṣayakam | viṣṇu-mūrtayo viṣṇu-sārūpyaṁ prāpnuvantīty artham ||90||

itthaṁ dina-trayam api kārttike ye prakurvate |

devānām api te vandyāḥ kiṁ yair ājanma tat kṛtam ||91||

### tatraiva kārttika-vratāṅgāni

hari-jāgaraṇaṁ prātaḥ snānaṁ tulasī-sevanam |

udyāpanaṁ dīpa-dānaṁ vratāny etāni kārttike ||92||

pañcabhir vratakair ebhiḥ sampūrṇaṁ kārttike vratī |

phalam āpnoti tat proktaṁ bhukti-mukti-phala-pradam ||93||[[1]](#footnote-2)

viṣṇoḥ śivasya vā kuryād ālaye hari-jāgaram |

kuryād aśvattha-mule vā tulasīnāṁ vaneṣu ca ||94||

āpad-gato yadāpy ambho na labhet savanāya saḥ |

vyādhito vā punaḥ kuryād viṣṇor nāmāpamārjanam ||95||

udyāpanaṁ vidhiṁ kartum aśakto vā vrate sthitaḥ |

brāhmaṇān bhojayec chaktyā vrata-sampūrṇa-hetave ||96||

aśakto dīpa-dānasya para-dīpān prabodhayet |

teṣāṁ vā rakṣaṇaṁ kuryād vātādibhyaḥ prayatnataḥ ||97||

abhāve tulasīnāṁ ca pūjayed vaiṣṇavaṁ dvijam |

sarvābhāve vratī kuryād brāhmaṇānāṁ gavām api |

sevāṁ vā bodhi-vaṭayor vrata-sampūrṇa-hetave ||98||

### atha tatra dīpa-dāna-māhātmyaṁ

skānde tatraiva—

kalpa-koṭi-sahasrāṇi pātakāni bahūny api |

nimeṣārdhena dīpasya vilayaṁ yānti kārttike ||99||

kalpa-koṭi-sahasrāṇi vyāpya yāni pātakāni | kṛtvā iti pāṭhe sthitānīti śeṣaḥ | bahūni mahānty api vividhāny apīti vā ||99||

kiṁ ca—

śṛṇu dīpasya māhātmyaṁ kārttike keśava-priyam |

dīpa-dānena viprendra na punar jāyate bhuvi ||100||

ravi-grahe kurukṣetre narmadāyāṁ śaśi-grahe |

tat phalaṁ koṭi-gunitaṁ dīpa-dānena kārttike ||101||

kurukṣetrādau viṣaye ravi-grahaṇādau dānādinā yat phalam ||101||

ghṛtena dīpako yasya tila-tailena vā punaḥ |

jvalate muni-śārdūla aśvamedhena tasya kim ||102||

mantra-hīnaṁ kriyā-hīnaṁ sauca-hīnaṁ janārdane |

sarvaṁ sampūrṇataṁ yāti kārttike dīpa-dānataḥ ||103||

mantrādi-hīnaṁ janārdane yat karma tat | yad vā, janārdane dīpa-dānata iti sambandhaḥ ||103||

teneṣṭaṁ kratubhiḥ sarvaiḥ kṛtaṁ tīrthāvagāhanam |

dīpa-dānaṁ kṛtaṁ yena kārttike keśavāgrataḥ ||104||

tāvad garjanti puṇyāni svarge martye rasātale |

yāvan na jvalate jyotiḥ kārttike keśavāgrataḥ ||105||

jyotiḥ dīpaḥ ||105||

śrūyate cāpi pitṛbhir gāthā gītā purā dvija |

bhaviṣyati kule’smākaṁ pitṛ-bhaktaḥ suto bhuvi ||106||

kārttike dīpa-dānena yas toṣayati keśavam |

muktiṁ prāpsyāmahe nūnaṁ prasādāc cakra-pāṇinaḥ ||107||

kiṁ ca—

meru-mandara-mātrāṇi kṛtvā pāpāny aśeṣataḥ |

dahate nātra sandeho dīpa-dānāt tu kārttike ||108||

gṛhe vāyatane vāpi dīpān dadyāc ca kārttike |

purato vāsudevasya mahā-phala-vidhāyinaḥ ||109||

āyatane devālaye | vāsudevasya purato dīpaṁ dadyāt | mahā-phalaṁ vaikuṇṭh-loka-prāpti-lakṣaṇaṁ tad-vidhāyina iti dīpa-dāna-māhātmyaṁ sūcitam ||109||

sa jāto mānuṣe loke sa dhanyaḥ sa ca kīrtimān |

pradattaḥ kārttike māsi dīpo vai madhuhāgrataḥ ||110||

nimiṣārdhārdha-mātreṇa dīpa-dānena kārttike |

na tat kratu-śataiḥ prāpyaṁ phalaṁ tīrtha-śatair api ||111||

nimiṣārdhārdha-gātrena yat syāt ||111||

sarvānuṣṭhāna-hīno’pi sarva-pāpa-rato’pi san |

pūyate nātra sandeho dīpaṁ dattvā tu kārttike ||112||

tan nāsti pātakaṁ kiñcit triṣu lokeṣu nārada |

yan na śodhayate dīpaḥ kārttike keśavāgrataḥ ||113||

purato vāsudevasya dīpaṁ dattvā tu kārttike |

prāpnoti śāśvataṁ sthānaṁ sarva-bādhā-vivarjitam ||114||

yaḥ kuryāt kārttike māsi karpūreṇa tu dīpakam |

dvādaśyāṁ ca viśeṣeṇa tasya puṇyaṁ vadāmi te ||115||

kule tasya prasūtā ye ye bhaviṣyanti nārada |

samatitāś ca ye kecid yeṣāṁ saṅkhyā na vindate ||116||

krīḍitvā su-ciraṁ kālaṁ deva-loke yadṛcchayā |

**te sarve muktim āyānti prasādāc cakra-pāṇinaḥ ||117||**

kiṁ ca—

dyūta-vyājena viprendra kārttike keśavālayam |

dyotayed yo mahā-bhāga punāty āsaptataṁ kulam ||118||

kārttike dīpa-dānaṁ tu kuryād yo vaiṣṇavālaye |

dhanaṁ putro yaśaḥ kīrtir bhavet tasya ca sarvadā ||119||

yathā ca mathanād vahniḥ sarva-kāṣṭheṣu dṛśyate |

tathā ca dṛśyate dharmo dīpa-dāne na saṁśayaḥ ||120||

idānīṁ māhātmya-dvāraiva nityatām abhipraiti—yatheti tribhiḥ | sarva-kāṣṭheṣu sthito’pi vahnir yathā mathanād eva dṛśyate | prakaṭo bhavati | tathā sarva-karmasu sthito’pi dharmo dīpa-dāne saty eva dṛśyate | nānyathā atra ca saṁśayo nāsti | ato dīpa-dānaṁ vinā sarva-dharmo viphalaḥ syād ity arthaḥ ||120||

kiṁ ca—

nirdhanenāpi viprendra kṛtvā caivātma-vikrayam |

kartavyaṁ dīpa-dānaṁ tu yāvat kārttika-pūrṇimā ||121||

vaiṣṇavo na sa mantavyaḥ samprāpte kārttike mune |

yo na yacchati mūḍhātmā dīpaṁ keśava-sadmani ||122||

ātma-vikrayaṁ kṛtvā vetanādikaṁ kṛtvāpi | vaiṣṇavānāṁ caitad āvaśyakam ity āha—vaiṣṇava iti ||122||

nāradīye śrī-rukmāṅgada-mohinī-saṁvāde—

ekataḥ sarva-dānāni dīpa-dānāni caikataḥ |

kārttike na samaṁ proktaṁ dīpa-do hy adhikaḥ smṛtaḥ ||123||

etat karma-dvayaṁ samaṁ na proktaṁ brahmādibhiḥ ||123||

pādme ca tatraiva—

**kārttike’khaṇḍa-dīpaṁ yo dadāti hari-sannidhau |**

**divya-kānti-vimānāgre ramate sa hareḥ pure ||124||**

akhaṇḍa-dīpo rātriṁ dinam avicchedena yo jvalati tam ||124||

### atha yatra pradīpa-prabodhana-māhātmyaṁ

skānde tatraiva—

pitṛ-pakṣe’nna-dānena jyaiṣṭhāṣāḍhe ca vāriṇā |

kārttike tat phalaṁ puṁsāṁ para-dīpa-prabodhanāt ||125||

astu tāvad dīpa-dāna-māhātmyaṁ, kārttike para-dīpa-prabodhanenāpi kṛtārthatā syād ity āha—pitṛ-pakṣa iti pañcabhiḥ ||125||

bodhanāt para-dīpasya vaiṣṇavānāṁ ca sevanāt |

kārttike phalam āpnoti rājasūyāśvamedhayoḥ ||126||

dīpamānaṁ tu ye dīpaṁ bodhayanti harer gṛhe |

pareṇa nrpa-śārdūla nistīrṇā yama-yātanā ||127||

pareṇa dīyamānam ||127||

na tad bhavati viprendra iṣṭair api mahā-makhaiḥ |

kārttike yat phalaṁ proktaṁ para-dīpa-prabodhanāt ||128||

ekādaśyāṁ parair dattaṁ dīpaṁ prajvalya mūṣikā |

mānuṣyaṁ durlabhaṁ prāpya parāṁ gatim avāpa sā ||129||

tat phalaṁ sākṣād dṛṣṭam evāstīty āha—ekādaśyām iti | ayam itihāṣaś ca pādme kārttika-māhātmye prasiddha eva ||129||

### atha śikhara-dīpa-māhātmyaṁ

skānde tatraiva—

yadā yadā bhāsayate dīpakaḥ kalasopari |

tadā tadā muni-śreṣṭha dravate pāpa-sañcayaḥ ||130||

kalaso yaḥ prāsādopari vartate | tasyopari bhāsayate | diśaḥ prakāśayati | svārthe vā in bhāsata ity arthaḥ ||130||

yo dadāti dvijātibhyo mahīm udadhi-mekhalām |

hareḥ śikhara-dīpasya kalāṁ nārhati ṣoḍaśīm ||131||

kalām aṁśaṁ nārhati | tat-sadṛśam api phalaṁ nāpnotīty arthaḥ | evam agre’pi ||131||

yo dadāti gavāṁ koṭiṁ sa-vatsaṁ kṣīra-saṁyutam |

hareḥ śikhara-dīpasya kalāṁ nārhati ṣoḍaśīm ||132||

sarvasva-dānaṁ kurute vaiṣṇavānāṁ mahā-mune |

**keśavopari dīpasya kalāṁ nārhati ṣoḍaśīm ||133||**

vaiṣṇavānāṁ vaiṣṇavebhyaḥ ||133||

kiṁ ca—

yaḥ karoti paraṁ dīpaṁ mūlyenāpi mahā-mune |

śikharopari madhye ca kulānāṁ tārayec chatam ||134||

vimānaṁ jyotiṣā dīptaṁ ye nirīkṣyanti kārttike |

keśavasya mahā-bhaktyā kule teṣāṁ na nārakī ||135||

astu tāvac chikhara-dīpasya dāna-māhātmyaṁ, tad-darśanād api kṛtārthatā syād ity āha—vimānam iti | keśavasya vimānaṁ vimānavad ākāśagam uccataraṁ prāsādam ity arthaḥ ||135||

divi devā nirīkṣyante viṣṇu-dīpa-pradaṁ naram |

kadā bhaviṣyaty asmākaṁ saṅgamaḥ puṇya-karmaṇā ||136||

ata eva divi sthitā nirīkṣante | puṇya-karmaṇā dīpa-dānena nareṇa saha ||136||

kārttike kārttikīṁ yāvat prasādopari dīpakam |

yo dadāti muni-śreṣṭha tasyendratvaṁ na durlabham ||137||

### atha tatra dīpa-mala-māhātmyaṁ

skānde tatraiva—

dīpa-paṅkteś ca racanaṁ sa-bāhyābhyantare hareḥ |

viṣṇor vimāne kurute sa naraḥ śaṅkha-cakra-dhṛk ||138||

sa-bāhyābhyantare vimānasya bahir-antaś cety arthaḥ | śaṅkha-cakra-dhṛk sārūpyaṁ prāpnotīty arthaḥ ||138||

dīpa-paṅkteś ca racanaṁ kurute keśavālaye |

tasyānvaye prasūtānāṁ lakṣaṇaṁ narakaṁ na hi ||139||

viṣṇor vimānaṁ dīpāḍhyaṁ sa-bāhyābhyantare mune |

dīpodyata-kare mārge tena prāptaṁ paraṁ padam ||140||

dīpāḍhyaṁ yena kṛtam iti śeṣaḥ ||140||

bhaviṣye ca—

yaḥ kuryāt kārttike māsi śobhanaṁ dīpa-mālikām |

prabodhe caiva dvādaśyām ekādaśyāṁ viśeṣataḥ ||141||

sūryāyuta-prakāśas tu tejasā bhāsayan diśaḥ |

tejo-rāśi-vimāna-stho jagad uddyotayaṁs tviṣā ||142||

yāvat pradīpa-saṅkhyā tu ghṛtenāpūrya bodhitā |

tāvad varṣa-sahasrāṇi viṣṇu-loke mahīyate ||143||

bodhitā prajvālitā | bodhitānāṁ pradīpānāṁ yāvatī saṅkhyā ity arthaḥ ||143||

pādme tatraiva—

uccaiḥ pradīpam ākāśe yo dadyāt kārttike naraḥ |

sarvaṁ kulaṁ samuddhṛtya viṣṇu-lokam avāpnuyāt ||144||

viṣṇu-keśavam uddiśya dīpaṁ dadyāt tu kārttike |

ākāśa-sthaṁ jala-sthaṁ ca śṛṇu tasyāpi yat phalam ||145||

asyāpi yat phalaṁ tat śṛṇuta | bho viprāḥ ||145||

dhanaṁ dhanyaṁ samṛddhiś ca putravān īśvaro grhe |

locane ca śubhe tasya vidvān api ca jāyate ||146||

kiṁ ca—

vipra-veśmani yo dadyāt kārttike māsi dīpakam |

agniṣṭoma-phalaṁ tasya pravadanti manīṣiṇaḥ ||147||

evam ākāśe jvalad-dīpa-dāna-māhātmyaṁ likhitvā ādi-śabda-likhanena gṛhītaṁ brāhmaṇa-gṛhādau dīpa-dāna-māhātmyaṁ likhati—vipreti dvābhyām ||147||

catuṣpatheṣu rathyāsu brāhmaṇāvasatheṣu ca |

vṛkṣa-mūleṣu goṣṭheṣu kāntāre gahaneṣu ca |

dīpa-dānād dhi sarvatra mahā-phalam avāpnuyāt ||148||

rathyāsu rāja-mārgeṣu ||148||

### ākāśa-dīpa-dāna-mantraḥ

tatraiva—

dāmodarāya nabhasi tulāyāṁ lolayā saha |

**pradīpaṁ te prayacchāmi namo’nantāya vedhase ||149||** iti |

tulāyāṁ kārttike ity arthaḥ | lolayā lakṣmyā | yad vā, lakṣmy-aṁśakatvābhiprāyeṇa prema-viśeṣeṇa vā cañcalayā, a-kāra-praśleṣeṇa vā dhīrayā śrī-rādhayā saha sahitāya ||149||

### atha deśa-viśeṣe kārttika-māhātmya-viśeṣaḥ

pādme tatraiva—

**yatra kutrāpi deśe yaḥ kārttika-snāna-dānataḥ |**

**agnihotra-sama-phalaḥ pūjāyāṁ ca viśeṣataḥ ||150||**

**kurukṣetre koṭi-guṇo gaṅgāyāṁ cāpi tat-samaḥ |**

**tato’dhikaḥ puṣkare syād dvārakāyāṁ ca bhārgava |**

**kṛṣṇa-sālokya-do māsaḥ pūjā-snānaiś ca kārttikaḥ ||151||**

bhārgava he śaunaka ! dvārakāyāṁ ca kṛṣṇa-sālokyadaḥ ||151||

**anyaḥ pūryās tat-samānā munayo mathurāṁ vinā |**

**dāmodaratvaṁ hi hares tatraivāsīd yataḥ kila ||152||**

he munayaḥ ! anyā ayodhyādayaḥ | tatra mathurāyāṁ kārttike ca ||152||

**mathurāyāṁ tataś corje vaikuṇṭha-prīti-vardhanaḥ |**

**kārttike mathurāyāṁ vai paramāvadhir iṣyate ||153||**

vaikuṇṭhe śrī-kṛṣṇe prītiḥ premā, tasya vardhanaḥ atiśayenotpādakaḥ | ata eva parmāvadhiḥ phale parama-kāṣṭhāṁ prāpta ity arthaḥ ||153||

**yathā māghe prayāgaḥ syād vaiśākhe jāhnavī yathā |**

**kārttike mathurā sevyā taṭotkarṣaḥ paro na hi ||154||**

tataḥ kārttike mathurā-sevanāt | visarga-lope’pi sandhir ārṣaḥ | tatheti pāṭhe’pi sa evārthaḥ ||154||

**mathurāyāṁ narair ūrje snātvā dāmodaro’rcitaḥ |**

**kṛṣṇa-rūpā hi te jñeyā nātra kāryā vicāraṇā ||155||**

narair yaiḥ | kṛṣṇaṁ rūpayanti paśyantīti tathā te | yad vā, kṛṣṇavat pūjyā iti bhāvaḥ | yad vā, tat-sārūpyaṁ prāptā iti jñeyā ity arthaḥ ||155||

**durlabhaḥ kārttiko viprā mathurāyāṁ nṛṇām iha |**

**yatrārcitaḥ svakaṁ rūpaṁ bhaktebhyaḥ samprayacchati ||156||**

**bhuktiṁ muktiṁ harir dadyād arcito’nyatra sevinām |**

**bhaktiṁ ca na dadāty eṣa yato vaśya-karī hariḥ ||157||**

anyatra śrī-mathurā-vyatirikta-sthāne | sevinām arcanādi-kāriṇāṁ tebhyaḥ ||157||

**sa tv añjasā harer bhaktir labhyate kārttike naraiḥ |**

**mathurāyāṁ sakṛd api śrī-dāmodara-pūjanāt ||158||**

**mantra-dravya-vihīnaṁ ca vidhi-hīnaṁ ca pūjanam |**

**manyate kārttike devo mathurāyāṁ yad-arcanam ||159||**

tac ca yathā-kathañcit pūjanena sidhyed ity āha—mantreti ||159||

**yasya pāpasya yujyeta maraṇāntā viniṣkṛtiḥ |**

**tac-chuddhy-artham idaṁ proktaṁ prāyaścittaṁ su-niścitam ||160||**

na cātra kathañcit pāpe jāte’pi prāyaścittāntarāpekṣyety āha—yasyeti sārdhena ||160||

**kārttike mathurāyāṁ vai pūjanād darśanaṁ dhruvaḥ |**

**śīghraṁ samprāptavān balo durlabhaṁ yoga-tat-paraiḥ ||161||**

tat phalaṁ ca na kevalaṁ śāstra-pramāṇakaṁ, kintu sākṣād-anubhava-pramāṇakaṁ cety āha—kārttika iti | vai prasiddhau | yoga-tat-paraiḥ sanakādibhir apik durlabhaṁ śrī-bhagavad-darśanaṁ bālo’pi śīghram eva māsa-pañcakena samyak prakarṣeṇa āptavān lebhe ||161||

**sulabhā mathurā bhūmau praty-abdaṁ kārttikas tathā |**

**tathāpi saṁsarantīha narā mūḍhā bhavāmbudhau ||162||**

kṛpayā tad-vimukhān śocann ivāha—sulabheti pañcabhiḥ | bhūmau bhāratavarṣe madhya-deśāntar-vartitvāt ||162||

**kiṁ yajñaiḥ kiṁ tapobhiś ca tīrthair anyaiś ca sevitaiḥ |**

**kārttike mathurāyāṁ ced arcyate rādhikā-priyaḥ ||163||**

yajñādi-phalaṁ ca tenaiva sidhyed ith āha—kim iti | rādhikā-priyaḥ śrī-dāmodaraḥ ||163||

**yāni sarvāṇi tīrthāni nadā nadyaḥ sarāṁsi ca |**

**kārttike nivasanty atra māthure sarva-maṇḍale ||164||**

kārttike’nyatra gamanaṁ ca viphalam evety āśayenāha—yānīti ||164||

**kārttike janma-sadane keśavasya ca ye narāḥ |**

**sakṛt praviṣṭāḥ śrī-kṛṣṇaṁ te yānti param avyayam ||165||**

astu tāvat samasta-mathurāsenaṁ śrī-dāmodara-pūjanaṁ vā | śrī-bhagavaj-janma-sthāna-praveśa-mātreṇaiva śrī-vaikuṇṭha-loka-prāptir ity āha—kārttika iti ||165||

**paropahāsam uddiśya kārttike hari-pūjayā |**

**mathurāyāṁ labhed bhaktyā kiṁ punaḥ śraddhayā naraḥ ||166||** iti |

tatrāśaktau ca yatra kutrāpi śrī-mathurā-madhye śrī-kṛṣṇa-pūjābhāsenāpi durlabhaṁ labhata ity āha—paropeti | atra cetihāsas tatraiva khyātaḥ, yathā— « dhūmra-keśa-nāmā mahā-pātakī rāja-kumāraḥ pitrā vivāsito dasyu-vṛttyā krameṇa vṛndāvanaṁ gato mathurā-puryā cauryārthaṁ gato veśyā-ratas tat-prītyai vṛndāvanāntarvarti-bhagavat-para-satyavratākhya-vipraceṣṭitam upahasan prabhāte rāja-puruṣaiḥ prāpya hato dharma-rājena bahu-satkṛtas tasmād dharma-tattvaṁ prakāśya vaikuṇṭha-lokaṁ gataḥ » iti ||166||

**itthaṁ kārttika-kṛtyāṇi vyaktāny eva svato’bhavan |**

**tatra kiñcid viśeṣeṇa tad-vidhir likhyate’dhunā ||167||**

itthaṁ—māhātmyādi-likhana-prakāreṇa | ataś ca pūrva-likhitāny anyāny api kārttika-kṛtyāni jñeyānīti bhāvaḥ ||167||

### atha kārttika-kṛtya-vidhiḥ

### tatropakrama-kalaḥ

śrī-kṛṣṇa-satyā-saṁvādīya-kārttika-māhātmye—

**aśvinasya tu māsasya ya śuklaikādaśī bhavet |**

**kārttikasya vratānīha tasyāṁ kuryād atandritaḥ ||168||**

**nityaṁ jāgaraṇāyāntye yāme rātreḥ samutthitaḥ |**

**sucir bhūtvā prabodhyāthā stotrair nīrājayet prabhum ||169||**

**niśamya vaiṣṇavān dharmān vaiṣṇavaiḥ saha harṣitaḥ |**

**kṛtvā gītādikaṁ prātar devaṁ nīrājayet prabhum ||170||**

**nady-ādau ca tato gatvācamya saṅkalpam ācaret |**

**prabhuṁ prārthyātha tasmai ca dadyād arghyaṁ yathā-vidhi ||171||**

kārttike śeṣa-yāma-jāgaraṇasya māhātmya-viśeṣoktes tad atra viśeṣato likhitam | evam agre’py ūhyam, utthānādikaṁ cānyat sādhāraṇam eveti dik ||169|| punar nīrājayed iti maṅgala-nīrājanaṁ likhitam ||170|| yathā-vidhīty asya pūrvatrāpi sarvatraivānuṣaṅgaḥ, prātar utthānādi-vidhiś ca pūrvam eva likhito’sti | apekṣyas tad-viśeṣas tu tatraiva jñeyaḥ, atra ca madhye madhye kiñcid viśeṣa-likhanāyapunas tat kiñcid ullikhitam ||171||

**atha saṅkalpa-mantraḥ**

**kārttike’haṁ kariṣyāmi prātaḥ-snānaṁ janārdana |**

**prīty-arthaṁ tava deveśa dāmodara mayā saha ||172|| iti |**

mā lakṣmīḥ śrī-rādhā-rūpā, tayā sahitasya tava prīty-artham ||172||

**atha prārthanā-mantraḥ**

**tava dhyānena deveśa jale’smin snātum udyataḥ |**

**tvat-prasādāc ca me pāpaṁ dāmodara vinaśyatu ||173||**

**atha prārthanā-mantraḥ**

**vratinaḥ kārttike māsi snānasya vidhivan mama |**

**dāmodara gṛhānārghyaṁ danujendra-nisūdana ||174||**

**nitye naimittike kṛtsne kārttike pāpa-śoṣaṇe |**

**gṛhānārghyaṁ mayā dattaṁ rādhayā sahito hare ||175||**

**tilair ālipya dehaṁ svaṁ nāmoccaraṇa-pūrvakam |**

**snātvā sa-vidhinā sandhyām upāsya gṛham āvrajet ||176||**

svaṁ svakīyaṁ dehaṁ, nāma śrī-kṛṣṇa-nārāyaṇety-ādi, tad-uccāraṇa-pūrvakam ||176||

**upalipyātha devāgre nirmāya svastikaṁ prabhum |**

**tulasī-mālatī-padmāgastya-puṣpādinārcayet ||177||**

**nityaṁ vaiṣṇava-saṅgatyā seveta bhagavat-kathām |**

**sarpiṣāhar-nisaṁ dīpaṁ tila-tailena cārcayet ||178||**

**viśeṣataś ca naivedyāny arpayed arcayet tathā |**

**praṇāmāmś ca yathā-śaktyā eka-bhaktādika-vratam ||179||**

ādi-śabdena ketakī-bilva-patrādi ||177|| viśeṣataḥ anya-māsataḥ kiñcid ādhikeynottamatayā cety arthaḥ | tathā viśeṣataḥ praṇāmāṁś cācaret | yathā-śaktīty asya pūrve pare’pi sarvatraiva sambandhaḥ | eka-bhaktyādikaṁ vratam apy ācaret | ādi-śabdena ekāntaropavāsādi ||179||

tathā ca pādme tatraiva—

**prātar utthāya śaucādi kṛtvā gatvā jalāśaye |**

**kṛtvā ca vidhivat snānaṁ tato dāmodarārcanam ||180||**

sva-likhitaṁ purāṇoktibhiḥ pramāṇayan paraṁ kṛtya-vidhiṁ darśayati—prātar ity-ādinā bhāvinīty anena ||180||

kiṁ ca—

**maunena bhojanaṁ kāryaṁ kārttike vrata-dhāriṇā |**

**ghṛtena dīpa-dānaṁ syāt tila-tailena vā punaḥ ||181||**

**dinaṁ ca kṛṣṇa-kathayā vaiṣṇavānāṁ ca saṅgamaiḥ |**

**niyataṁ kārttike māsi saṅkalpa-vrata-pālanam ||182||**

**aśvine śukla-pakṣasya prārambhe hari-vāsare |**

**athavā paurṇamāsītaḥ saṅkrāntau vā tulāgame ||183||**

**dīpa-dānam akhaṇḍaṁ ca dadyād vai viṣṇu-sannidhau |**

**devālaye tulasyāṁ vā ākāśe vā tad uttamam ||184||**

saṅkalpasya vratasya ca | yad vā, saṅkalpena yad gṛhītaṁ vratam, tasya pālanam ||182|| vrata-grahaṇa-kālam āha—āśvine iti | hari-vāsare ekādaśyāṁ, tasya vaiṣṇava-pakṣatvād ādau nirdeśaḥ | aśaktyāpekṣayā vikalpa uktaḥ ||183||

kiṁ ca—

**rajataṁ kanakaṁ dīpān mani-muktā-phalādikam |**

**dāmodarasya prity-arthaṁ pradadyāt kārttike naraḥ ||185||**

skānde ca śrī-rukmāṅgada-mohinī-saṁvāde—

**na gṛhe kārttike kuryād viśeṣeṇa tu kārttikam |**

**tīrthe tu kārttikīṁ kuryāt sarva-yatnena bhāvini ||186||** iti |

### atha kārttike varjyāni

tatraiva brahma-nārada-saṁvāde—

**kārttike tu viśeṣeṇa rāja-māṣāmś ca bhakṣayan |**

**niṣpāvān muni-śārdūla yāvad āhūta-nārakī ||187||**

**kaliṅgāni paṭolāni vṛntakaṁ sandhitāni ca |**

**na tyajet kārttike māsi yāvad āhūta-nārakī ||188||**

**kārttike māsi dharmātmā matsyaṁ māṁsaṁ na bhakṣayet |**

**tatraiva yatnatas tyājyaṁ śāśakaṁ śaukaraṁ tathā ||189||**

viśeṣeṇeti anyadāpi bhakṣayan nāraky eva | kārttike tu bhakṣayan viśeṣato yāvad āhūta-nārakīty arthaḥ ||187|| tatraiveti dharmāpekṣayā māṁsaṁ ca na bhakṣayed eva | yadi vā kaścin mahāroga-grastas tad abhāvād vā rogī syāt, tadā tenāpi yatnataḥ śaśa-śūkarayor māṁsaṁ varjanīyam evety arthaḥ ||189||

kiṁ ca—

**parānnaṁ para-śayyāṁ ca para-dāraṁ parāṅganām |**

**sarvadā varjayet prajo viśeṣeṇa tu kārttike ||190||**

**tailābhyaṅgaṁ tathā śayyāṁ parānnaṁ kāṁsya-bhojanam |**

**kārttike varjayed yas tu paripūrṇa-vratī bhavet ||191||**

**samprāpte kārttike dṛṣṭvā parānnaṁ yas tu varjayet |**

**dine dine tu kṛcchrasya phalaṁ prāpnoti mānavaḥ ||192||**

kārttike tu viśeṣeṇa varjayed iti tat saṅkalpādikam api tu kuryād ity arthaḥ ||190||

tatraiva śrī-rukmaṅgada-mohinī-saṁvāde—

**kārttike varjayet tailaṁ kārttike varjayen madhu |**

**kārttike varjayet kāṁsyaṁ kārttike śukla-sandhitam ||193||**

**na matsyaṁ bhakṣayen māṁsaṁ na kaurmaṁ nānyad eva hi |**

**caṇḍālaḥ sa bhavet su-bhru kārttike māṁsa-bhakṣaṇāt ||194||**

śuklaṁ kāñjikādi-paryuṣitāmla-dravyaṁ sandhitaṁ ca varjayet ||193||

pādme tatraiva—

tataḥ priyatamā viṣṇo rādhikā gopikāsu ca |

kārttike pūjanīyā ca śrī-dāmodara-sannidhau || 195||

tataḥ pūrva-janma-kṛtārādhanād dhetoḥ | gopikāsu madhye priyatamā | tad-vṛttaṁ ca tatraiva prārthitam | yathā śrī-gopāla-devasya śrī-mūrteḥ saundarya-viśeṣaṁ vilokya tena saha krīḍitu-kāmāṁśenāvatīrya yoṣid-viśeṣeṇa prema-nṛtyādinā tam ārādhya tad-īpsayā tad-yogya-tad-divya-rūpā bhūtvā tad-eka-bhakta-śrī-brāhmaṇam ādāya tena saha svayam eva sarvāṁśair avatīrya gopa-śrī-vṛṣābhānu-kanyābhūd iti ||195||

dvijaṁ dāmodaraṁ kṛtvā tat-patnīṁ rādhikāṁ tathā |

kārttike pūjanīyau tau vāso’laṅkāra-bhojanaiḥ ||196||

rādhikā-pratimāṁ vipraḥ pūjayet kārttike tu yaḥ |

**tasya tuṣyati tat-prītyai śrīmān dāmodaro harih ||197||** iti |

tasyāḥ śrī-rādhikāyāḥ | prītyai santoṣārtham ||197||

**dāmodarāṣṭakaṁ nāma stotraṁ dāmodarārcanam |**

**nityaṁ dāmodarākarṣi paṭhet satyavratoditam ||198||**

nityaṁ paṭhet | dāmodaram ākraṣṭuṁ vaśīkartuṁ śīlam asya | satyavrata-nāma-muninā uditaṁ proktam | yad vā, tasmād uditaṁ pūrva-siddham evāsmāt prakaṭatāṁ gatam ity arthaḥ ||198||

### atha śrī-dāmodarāṣṭakam

namāmīśvaraṁ sac-cid-ānanda-rūpaṁ

lasat-kuṇḍalaṁ gokule bhrājamānam |

yaśodā-bhiyolūkhalād dhāvamānaṁ

parāmṛṣṭam atyantato drutya gopyā ||199||

śrī-rādhā-sahitaṁ natvā śrī-dāmodaram īśvaram |

dāmodarāṣṭaka-vyākhyā dig eṣā darśyate’dhunā ||

tatrāgre kim api prārthayitum ādau tasya tattva-rūpa-līlā-guṇādi-viśeṣeṇotkarṣa-viśeṣaṁ gokula-prakaṭita-nija-bhagavattā-sāra-sarvasva-bhūtaṁ varṇayan bhakty-ādau namaskaroti namāmīti | tac ca maṅgalārthaṁ sarva-karmasu prāg eva dāsya-viśeṣeṇa vidhānād ādau nirdiṣṭam | kaṁ ? īśvaraṁ sarva-śaktimanta jagad-eka-nāthaṁ nija-prabhuṁ vā | tatrādyaḥ pakṣaḥ stuty-ādi-śakty-arthaḥ, dvitīyaḥ parama-vandyatārthaḥ | antyaś ca bhakti-viśeṣeṇeti dik | katham-bhūtaṁ ? sac-cid-ānanda-rūpaṁ sac-cid-ānanda-ghana-vigraham ity arthaḥ | iti tattva-viśeṣeṇotkarṣa-viśeṣa uktaḥ | saundarya-viśeṣeṇotkarṣa-viśeṣam āha—lasantī śrī-yaśodā-bhiyā dhāvamānāt satata-bālya-krīḍā-viśeṣa-paratvādau nirantaraṁ lolatayā gaṇḍayoḥ krīḍantī kuṇḍale yasya tam | iti śrī-mukheśobhā-viśeṣa uktaḥ | yad vā, śrī-gaṇḍa-cumbana-hāsau bhāgyataḥ kuṇḍalayoḥ sarva-vibhūṣaṇeṣu mukhyatvāt tābhyāṁ tāni sarvāṇy evopalakṣyante | tataś ca lasantī śobhamāne kuṇḍale yasmāt taṁ bhūṣaṇa-bhūṣaṇāṅgam ity arthaḥ | ata evoktaṁ śrī-gopībhir daśama-skandhe—

trailokya-saubhagam idaṁ ca nirīkṣya rūpaṁ

yad go-dvija-druma-mṛgān pulakāny abibhrat [bhā.pu. 10.29.40] iti |

uddhavenaca tṛtīya-skandhe—

vismāpanaṁ svasya ca saubhagarddheḥ

paraṁ padaṁ bhūṣaṇa-bhūṣaṇāṅgaṁ [bhā.pu. 3.2.12] iti |

parivāra-viśeṣeṇotarṣa-viśeṣa-prakaṭanena gokulasya svābhāvika-śobhā-viśeṣeṇa vā śobhamānam | tac ca śrī-daśama-skandhādau—

cakāsa gopī-pariṣad-gato’rcitas

trailokya-lakṣmy-eka-padaṁ vapur dadhat [bhā.pu. 10.32.14] ity ādinoktam |

līlā-viśeṣeṇotkarṣa-viśeṣam āha—yaśodeti sārdhena | yaśodāyā mātuḥ sakāśād bhiyā dadhi-bhāṇḍa-bhedanādy-aparādha-kṛta-bhītyā udūkhalāt śik-sthita-navanīta-cauryārtham udvartya tale samārūḍhād udūkhalataḥ dhāvamānaṁ tvayāpasarantam | ataś ca viśeṣāpekṣakair daśama-skandha-navamādhyāyoktam—

ulūkhalāṅghrer upari vyavasthitaṁ

markāya kāmaṁ dadataṁ śici sthitam |

haiyaṅgavaṁ caurya-viśaṅkitekṣaṇaṁ

nirīkṣya paścāt sutam āgamac chanaiḥ ||

tām ātta-yaṣṭiṁ prasamīkṣya satvaras

tato’varuhyāpasasāra bhītavat |

gopy anvadhāvan na yam āpa yogināṁ

kṣamaṁ praveṣṭuṁ tapaseritaṁ manaḥ || [bhā.pu. 10.9.8-9] ity ādy anusandheyam |

tataś ca atyantato drutya vegena dhāvitvā | samāsaika-padyena yavādeśaḥ | gopyā śrī-yaśodayā parā āmṛṣṭaṁ pṛṣṭhato dhṛtam | atra ca atyantato drutyety anena śrī-yaśodāyā api stana-nitamba-gauravādi-saundarya-viśeṣaḥ sneha-viśeṣaś ca sūcitaḥ | gopyeti premokti-paripāṭyā gopa-jātīnām eva tādṛśaṁ mahā-saubhāgyam iti dhvanitam | parāmṛṣṭam ity anena tasyāṁ bhagavataḥ sneha-viśeṣo dhvanita iti dik | atra ca—

anvañcamānā jananī bṛhac-calac-

chroṇī-bharākrānta-gatiḥ sumadhyamā |

javena visraṁsita-keśa-bandhana-

cyuta-prasūnānugatiḥ parāmṛśat || [bhā.pu. 10.9.10] ity artho’nusandheyaḥ ||199||

rudantaṁ muhur netra-yugmaṁ mṛjantaṁ

**karāmbhoja-yugmena sātaṅka-netram |**

muhuḥ śvāsa-kampa-trirekhāṅka-kaṇṭha-

sthita-graiva-dāmodaraṁ bhakti-baddham ||200||

tad-anantara-līlā-viśeṣaṁ vadan—

kṛtāgasaṁ taṁ prarudantam akṣiṇī

kaṣantam añjan-maṣiṇī sva-pāṇinā |

udvīkṣamāṇaṁ bhaya-vihvalekṣaṇaṁ

haste gṛhītvā bhiṣayanty avāgurat || [bhā.pu. 10.9.11]

ity artham āha—rudantam iti | mātṛ-haste ṣaṣṭiṁ dṛṣṭvā tayā tāḍanam āśaṅkya bhītatvādi-pradarśanena tat-pariharaṇāya krandantam | ata eva karāmbhoja-yugmena netra-yugmaṁ mṛjantaṁ yugapan mārjayantam | etac ca bālya-līlā-viśeṣa-svabhāvataḥ | yad vā, bhayāveśena sady’nugacchato’śruṇo niṣkāsanārtham | yad vā, aśru-dhārāpasaraṇārtham iti dik | yataḥ sātaṅke sa-śaṅke netre api | kiṁ punar mano yasya tam | yad vā, sa-bhaya-nirīkṣaṇa-netra-yugam ity arthaḥ | tataś ca tāḍana-parihārārtham idam api līlāntaraṁ ūhyam |

kiṁ ca, muhuḥ-śvāsena rodanāveśa-kṛtena kampat kampyamānam | trirekhāṅke kambuvad rekhā-traya-cihne kaṇṭhe sthitaṁ graivaṁ graiveyakaṁ sarvaṁ grīvā-bhūṣaṇaṁ muktā-hārādi yasya | dāma udare yasya | anena ca—gopikolūkhale dāmnā babandha prākṛtaṁ yathā || [bhā.pu. 10.9.14] ity uktam | dāmnodare ulūkhale cobhayato bandhanam uktam | tad evābhivyañjayan bhakta-vaśyatā-viśeṣeṇotkarṣa-viśeṣam āha—uktyaiva mātuḥ sva-viṣayakayā tasya vā mātṛ-viṣayakayā baddhaṁ svīkṛta-bandhanaṁ, na tu pāśa-varga-balāt, sarvataḥ samuccitair apy anantaiḥ pāśair nyūna-dvy-aṅgulāpūraṇāt | tac coktam—

tad dāma badhyamānasya svārbhakasya kṛtāgasaḥ |

dvy-aṅgulonam abhūt tena sandadhe’nyac ca gopikā ||

yadāsīt tad api nyūnaṁ tenānyad api sandadhe |

tad api dvy-aṅgulaṁ nyūnaṁ yad yad ādatta bandhanam ||

evaṁ sva-geha-dāmāni yaśodā sandadhaty api |

gopīnāṁ susmayantīnāṁ smayantī vismitābhavat || [bhā.pu. 10.9.15-17] ity ādi |

yad vā, dāmodaratve hetuḥ—bhaktyaiva baddhaṁ vaśīkṛtaṁ, tathāpi sa evārthaḥ paryavasyati |

kiṁ ca—

sva-mātuḥ svinna-gātrāyā visrasta-kabara-srajaḥ |

dṛṣṭvā pariśramaṁ kṛṣṇaḥ kṛpayāsīt sva-bandhane ||

evaṁ sandarśitā hy aṅga hariṇā bhṛtya-vaśyatā |

sva-vaśenāpi kṛṣṇena yasyedaṁ seśvaraṁ vaśe ||

nemaṁ viriñco na bhavo na śrīr apy aṅga-saṁśrayā |

prasādaṁ lebhire gopī yat tat prāpa vimuktidāt ||

nāyaṁ sukhāpo bhagavān dehināṁ gopikā-sutaḥ |

jñānināṁ cātma-bhūtānāṁ yathā bhaktimatām iha ||

devarṣir me priyatamo yad imau dhanadātmajau |

tat tathā sādhayiṣyāmi yad gītaṁ tan mahātmanā || [bhā.pu. 10.9.18-21] ity eṣām arthaḥ |

tathā—

devarṣir me priyatamo yad imau dhanadātmajau |

tat tathā sādhayiṣyāmi yad gītaṁ tan mahātmanā || [bhā.pu. 10.10.25]

ity āder artho’pi śrī-nārada-bhakty-apekṣayā yamalārjuna-bhañjanādi-tat-tal-līlā-rūpo’nena sūcitaḥ ||200||

itīdṛk sva-līlābhir ānanda-kuṇḍe

sva-ghoṣaṁ nimajjantam ākhyāpayantam |

tadīyeśita-jñeṣu bhaktair jitatvaṁ

punaḥ prematas taṁ śatāvṛtti vande ||201||

guṇa-viśeṣeṇotkarṣa-viśeṣam āha—itīti | evaṁ bhakta-vaśatayā | yad vā, ity anayā dāmodara-līlayā īdṛśībhiś ca dāmodara-līlā-sadṛśībhiḥ parama-manoharābhiḥ śaiśavībhiḥ svasya svābhir vā asādhāraṇībhiḥ līlābhiḥ krīḍābhiḥ |

gopībhiḥ stobhito’nṛtyad bhagavān bālavat kvacit |

udgāyati kvacin mugdhas tad-vaśo dāru-yantravat ||

bibharti kvacid ājñaptaḥ pīṭhakonmāna-pādukam |

bāhu-kṣepaṁ ca kurute svānāṁ ca prītim āvahan || [bhā.pu. 10.11.7-8]

ity ādy uktābhiḥ sva-ghoṣaṁ nija-gokula-vāsi-prāṇi-jātaṁ sarvam eva ānanda-kuṇḍe ānanda-rasa-maya-gabhīra-jalāśaya-viśeṣe nitarāṁ majjantaṁ majjayantam etad evoktam—svānāṁ prītiṁ samāvahan iti | yad vā, ghoṣaḥ kīrtir māhātmyotkīrtanaṁ vā, svasya svānāṁ vā gopa-gopyādīnāṁ ghoṣo yathā syāt tathā svayam evānanda-kuṇḍe nimajjantaṁ parama-sukha-viśeṣam anubhavantam ity arthaḥ | kiṁ ca, tābhir eva tadīyeśitajñeṣu bhagavad-aiśvarya-jñāna-pareṣu bhaktair jitatvam ātmano bhakta-vaśyatām ākhyāpayantam | bhakti-parāṇām eva vaśyo’haṁ, na tu jñāna-parāṇām iti prathayantam | anena ca, darśayaṁs tad-vidāṁ loka ātmano bhṛtya-vaśyatāṁ [bhā.pu. 10.11.9] ity asyārtho darśitaḥ | tasyārthaḥ—taṁ bhagavantaṁ vidantīti tathā teṣāṁ taj-jñāna-parāṇām ity arthaḥ | tān prati darśayann iti | yad vā, tadīyānāṁ bhāgavatānāṁ prabhāvābhijñeṣv eva, na cānyeṣv ākhyāpayantam | vaiṣṇava-māhātmya-viśeṣānabhijñeṣu kevala-jñāna-pareṣu bhakter viśeṣatas tan-māhātmyasya ca parama-gopyatvena prakāśanāyogyatvāt | evaṁ ca tad-vidām iti bhṛtya-vaśyatā-vidām ity artho draṣṭavyaḥ | ataḥ premataḥ bhakti-viśeṣeṇa śatāvṛtti yathā syāt tathā śata-śata-vārān tam īśvaraṁ punar vande | ato bhaktānām avaśya-kṛtyaṁ bhakti-prakāra-viśeṣa-rūpaṁ vandanam eva mama prārthyam | na tv aiśvarya-jñānād iti bhāvaḥ ||201||

varaṁ deva mokṣaṁ na mokṣāvadhiṁ vā

na cānyaṁ vṛṇe’haṁ vareśād apīha |

idaṁ te vapur nātha gopāla-bālaṁ

sadā me manasy avirāstāṁ kim anyaiḥ ||202||

evam utkarṣa-viśeṣa-varṇanena stutvā prārthayate—varam iti dvābhyām | deva, he parama-dyotamāna ! he madhura-krīḍā-viśeṣa-pareti vā | vareśāt sakala-vara-pradāna-samarthād api tvattaḥ mokṣaṁ caturtha-puruṣārthaṁ mokṣasyāvadhiṁ vā paramakāṣṭhā-rūpaṁ ghana-sukha-viśeṣātmakaṁ śrī-vaikuṇṭha-lokam | anyaṁ ca śravaṇādi-bhakti-prakāram ahaṁ varaṁ prārthya | yad vā, anyair varaṇīyam api | yad vā, varatayā iha vṛndāvane na vṛṇe | ihety asya pareṇāpi sambandhaḥ | atra ca mokṣādi-trayasya yathottara-śraiṣṭhyaṁ ūhyam | tatra mokṣād vaikuṇṭha-lokasya śraiṣṭhyaṁ śrī-bhāgavatāmṛtottara-khaṇḍe vyaktam evāsti | vaikuṇṭha-lokāc chravaṇādi-prakārasya ca śraiṣṭhyam | kāmaṁ bhavaḥ sva-vṛjinair nirayeṣu naḥ stāt [bhā.pu. 3.15.49] ity ādi vacanataḥ śravaṇādi-siddhyā narakādiṣv api yatra tatra sarvatraiva vaikuṇṭha-vāsa-siddher iti dik | tarhi kiṁ vṛṇuṣe ? tadāha—he nātha ! iha vṛndāvane idaṁ varṇitaṁ gopāla-bāla-rūpaṁ te vapuḥ sadā me manasi āvirāstām | antaryāmitvādinā sthitam api sākṣād iva sarvāṅga-saundaryādi-prakāśanena prakaṭaṁ bhūyāt |

nanu mokṣādayo’pi paramopādeyās tān api vṛṇu, tatrāha—kim anyair iti | anyair mokṣādibhir mama prayojanaṁ nāstīty arthaḥ | tasya sarvānanda-kadambātmakatvāt tat-siddhyaiva sarva-siddheḥ | tathā tad-alābhe nijepsitāsiddhyā viśeṣataś ca tuccha-lābhena śoka-viśeṣotpādanād anyair api kim iti bhāvaḥ |

yad vā, nanu mokṣādayo na vriyantāṁ nāma, paramāpekṣyāṇi madīya-śrī-caturbhujādi-mūrti-darśana-sambhāṣāṇādīni vriyatāṁ, tatrāha—kim anyair iti | citte tvad-etac-chrīmad-vapuḥ sadā sphūrtāv eva mamātyanta-prītir nānyatreti bhāvaḥ | antar-darśana-māhātmyaṁ ca śrī-bhāgavatāmṛtottara-khaṇḍe tapo-loke śrī-pippalāyanena vivṛtyoktam asti | evaṁ tasya prārthanāpi stutāv eva paryavasyati | tasyaiva sarvotkṛṣṭatvena prārthanāt | evam agre’pi ||202||

idaṁ te mukhāmbhojam avyakta-nīlair

vṛtaṁ kuntalaiḥ snigdha-raktaiś ca gopyā |

muhuś cumbitaṁ bimba-raktādharaṁ me

manasy āvirāstām alaṁ lakṣa-lābhaiḥ ||203||

tatra ca tava śrī-mukhaṁ parama-manoharaṁ viśeṣeṇa didṛkṣe ity āha—idam iti | kadācid dhyāne’nubhūyamānam anirvacanīya-saundaryādikam | tad eva nirdiśati—mukham evāmbhojaṁ praphulla-kamalākaratvaṁ nikhila-santāpa-hāritva-paramānanda-rasavattvādinā, tan me manasi muhur āvirāstām | katham-bhūtaṁ ? atyanta-nīlaiḥ parama-śyāmalaiḥ snigdhaiś ca raktaiś ca kuntalaiḥ keśair alakair vā vṛtaṁ kamalaṁ bhramarair ivopari veṣṭitam | gopyā śrī-yaśodayā śrī-rādhayā vā cumbitam | muhur ity asyātrāpi sambandhaḥ | yad vā, pāṭha-kramād atraiva sambandhaḥ | tataś ca tayā mahā-dhanyayā muhuś cumbitam api mama manasi sakṛd apy āvirāstām ity arthaḥ | yad vā, sadeti pūrva-gatasyātrāpy artha-balād anvaya eva syāt | bimbavad raktau adharau yasmin tat, tataś ca lakṣa-lābhaiḥ | anyair lakṣa-saṅkhyair labdhair api prayojanaṁ nāstīty arthaḥ | nikhilārtham evaitat ||203||

namo deva dāmodarānanta viṣṇo

prasīda prabho duḥkha-jālābdhi-magnam |

kṛpā-dṛṣṭi-vṛṣṭyātidīnaṁ batānu-

gṛhāṇeśa mām ajñam edhy akṣi-dṛśyaḥ ||204||

evaṁ stuti-prabhāvāt sadyaḥ samuditena prema-viśeṣeṇa sākṣād didṛkṣamāṇas tatra caikaṁ nāma-saṅkīrtanam eva parama-sādhanaṁ manyamānas tathaiva sa-kātaryaṁ prārthayate—nama iti | tubhyam ity adhyāhāryam eva, tac ca bhaya-gauravādinā prema-vaikalyena vā sākṣān na prayuktam | he prabho ! he mad-īśvara ! prasīda | prasādam evāha—duḥkhaṁ sāṁsārikaṁ tad-darśanajaṁ vā, tasya jālaṁ paramparā, tad evābdhiḥ ānantyādinā, tasmin magnaṁ mām | ata eva atidīnaṁ paramārtam | yad vā, tatra sat-sahāya-sādhanādi-hīnatvāt paramākiñcana | yad vā, mumūrṣuṁ jīvan-mṛtaṁ vā | tatra cājñaṁ tat-pratīkārādy-anabhijñaṁ, kṛpayā dṛṣṭi-nirīkṣaṇaṁ, tasyā vṛṣṭyā paramparayā, kṛpā-dṛṣṭi-rūpāmṛta-vṛṣṭyā vā anugṛhāṇa | samuddhṛtya jīvayety arthaḥ | tad evābhivyañjayati—akṣi-dṛśyo mal-locana-gocara edhi bhava | evaṁ prārthanā-krameṇa prārthanaṁ kṛtam | prārthyasya parama-daurlabhyena, sahasā prāg eva nirdeśānarhatvāt | antar-darśanāt sākṣād-darśana-māhātmyaṁ ca śrī-bhagavat-pārṣadaiḥ sa-nyāyam uktaṁ śrī-bhāgavatāmṛtottara-khaṇḍādau viśeṣato jñeyam | tatra deva ! he divya-rūpa ! iti didṛkṣāyāṁ hetuḥ, dāmodareti bhakta-vātsalya-viśeṣeṇākṣi-darśana-yogyatāyām | ato nānto yasmād ity ananteti kṛpā-dṛṣṭy-anugraheṇa | prabho ! he acitnyānantādbhuta-mahā-śakti-yukteti, indriyāgrāhyāsyāpy akṣi-dṛśyatā-sambhāvanāyām | īśa ! he parama-svatantreti ayogyaṁ prati tādṛśānugraha-karaṇe kasyacid apy anapekṣatāyāṁ jñeyam | kiṁ ca, viṣṇo ! he sarva-vyāpaka ! yad vā, he śrī-vṛndāvana-nikuñja-kuharādi-praveśa-śīla | iti cākṣi-dṛśyatārthaṁ dūrāgamana-śramādikaṁ nāstīti | athavā he ananta ! aparicchinna ! viṣṇo ! sarva-vyāpin ! tathāpi he dāmodarety evaṁ parama-vātsalya-viśeṣeṇa tavākṛtaṁ kim api nāstīti dhvanitam | anyat samānam ity eṣā dik ||204||

kuberātmajau baddha-mūrtyaiva yadvat

tvayā mocitau bhakti-bhājau kṛtau ca |

tathā prema-bhaktiṁ svakāṁ me prayaccha

na mokṣe graho me’sti dāmodareha ||205||

ithaṁ prema-viśeṣeṇa paramotkaṇṭhayā saha sākṣad-darśanaṁ prārthyam | tata eva sadyo-jāta-prema-bhakti-viśeṣeṇa tasya parama-daurlabhyaṁ manyamānas tatra ca paramopāya-bhūtāṁ prema-bhaktim abhijñāya | yad vā, sakṛd-darśane mano’tṛptiṁ viraha-duḥkhottaratāṁ cāśaṅkya sadā tad-vaśīkaraṇāya prema-bhaktim evaikam upāyam abhijñāya | atra ca paramāparādhino mama kathaṁ sā sambhaved ity āśaṅkya śrī-bhagavad-vātsalya-mahimnā cāsambhāvyam api sarvam eva sambhaved iti niścitya mokṣa-tyāgena prema-bhaktim eva prārthayate—kuvereti | baddhayā gopyā pāśair udūkhale śṛṅkhalitayā mūrtyā śrī-vigraheṇaiveti tayor madhye svayaṁ praveśāt parama-sundara-līlādi-viśiṣṭasya bhagavataḥ sākṣād-darśana-sparśanādikaṁ sūcitam | mocitau śrī-nārada-śāpāt saṁsārāc ca | na kevalaṁ tāvad eva, parama-bhaktiś ca tābhyāṁ dattety abhipretam | tathā ca śrī-bhagavad-vacanam—sañjāto mayi bhāvo vām īpsitaḥ paramo’bhavaḥ [bhā.pu. 10.10.42] iti |

asyārthaḥ—vāṁ yuvayor īpsito’pekṣita paramo bhāvaḥ premā mayi samyag-jāta eva, na bhavaḥ punar janma saṁsāra-duḥkhaṁ vā yasmāt sa iti | he dāmodara ! tathā tadvat svakāṁ tvac-caraṇāravindaikāśrayām etad-rūpaika-viṣayāṁ vā me mahyaṁ prakārṣeṇa yaccha dehi |

nanu kim atrāgraheṇa ? kuverātmajavan mokṣo’pi gṛhyatām anyathā janma-maraṇādi-saṁsārāpatteḥ | tatrāha—neti | iha asyāṁ prema-bhaktāv eva mama graha āgraho’sti, na ca mokṣe graho’sti | ayam arthaḥ—prema-bhaktyā saṁsāra-dhvaṁso bhavati cet tarhi bhavatu nāma, na syāc cet tarhi māstu nāma | tatra mamāpekṣā nāstīti | atra gūḍho’yaṁ bhāvaḥ—cintāmaṇau karasthe sarvam eva svayaṁ setsyati | kiṁ tad ekam-mātra-tuccha-dravya-grahaṇeneti |

yad vā, he dāmodara ! svakāṁ prema-bhaktiṁ prayaccha ity evaṁ pāśa-baddhodara-bhagavad-viṣayaka-prema-bhakti-prārthanayā nityam udare pāśa-bandhanāgraham āśaṅkyāha—mokṣe pāśa-bandhanāt tava mocane mamāgraho nāsti kiṁ ? kākvā asty evety arthaḥ | kintu iha asminn eva rūpe svakām asādhāraṇānāṁ prema-bhaktiṁ prayaccheti |

yad vā, iha vṛndāvane prema-bhaktiṁ prayacchety anvayaḥ | tataś ca tatraiva tasyāḥ sukha-viśeṣāvirbhāvakatvāt prādurbhāva-viśeṣāc ca | tathā tasya sākṣād darśana-viśeṣākāratvāc ca | tathā tatraiva tad-vihāri-śrī-bhagavad-didṛkṣā-viśeṣāc ca, tatra sadā-nivāso’pi prārthita ity ūhyam | anyac ca pūrvavad eva ||205||

namas te’stu dāmne sphurad-dīpti-dhāmne

tvadīyodarāyātha viśvasya dhāmne |

namo rādhikāyai tvadīya-priyāyai

namo’nanta-līlāya devāya tubhyam ||206||

evaṁ stutiṁ samāpayan sva-prārthita-siddhaye bhakti-viśeṣeṇa vā tadīyāsādhāraṇa-parikarāvayava-parivārādīn api pratyekaṁ pṛthak praṇamati—namas te’stv iti | te tava dāmne udara-bandhana-mahā-pāśāya namo’stu | katham-bhūtāya ? sphurantyā dīptes tejaso dhāmne āśrayāya | evaṁ tasyāpi brahma-ghana-rūpatābhipretā | athānantaraṁ tvadīyāya udarāya namo’stu | pāśa-bandhena tenaiva saundaryāder vātsalyāder bālya-līlādeś ca viśeṣataḥ prakāśanāt | katham-bhūtāya ? viśvasya carācara-prapañca-jātasya dhāmne ādhārāya | tata eva caturdaśa-bhuvanātmaka-kamalotpatteḥ | tatraiva ca mātaraṁ prati vāra-dvayaṁ viśvarūpa-darśanād iti dik | evam udara-bandhanena viśvasyāpi bandhanāpatteḥ śrī-yaśodayā viśvam api vaśīkṛtam iti dhvanitam | tathā īśasya bandhanāsambhave’pi bandhana-svīkāreṇa bhakta-vātsalya-viśeṣas tathā bandhanena prapañcāsaṅkocāvasthity-ādi samāveśya tarkāgocaratvād aiśvarya-viśeṣaś ca dhvanita iti dik |

dāma-namaskārānantaram udara-namaskāraś codaropari dāmnāṁ vartamānatvāt yathottaram utkarṣa-vivakṣayā vā | idānīṁ tadīya-priyatama-jana-kṛpayaiva vāñchātītam api sarvam eva susidhyed ity āśayena bhagavatīṁ śrī-rādhāṁ praṇamati—nama iti | tvayā ca sarvā eva gopikā upalakṣyante | kiṁ vā, tāsu mukhyatamātra saivaikoktā | śrī-rādhiketi—sarvadaiva śrī-bhagavad-ārādhana-viśeṣād anvartha-saṁjñā | ata eva tvadīya-priyeti | yad vā, rādhiketi rūḍhi-saṁjñā | tataś cārādhanādy-anapekṣayā sā nitya-priyaiveti | tatra ca tvadīyā api sarve janāḥ priyās tvat-prītyā yasyāḥ | kim uta vaktavyaṁ tvam iti | tataś ca yasya tvaṁ priyo’si, so’pi jagad-vandyaḥ syāt | eṣā ca tavaiva priyā | atas tasyai namo’stu | tataś ca tayā saha rāsa-krīḍādikaṁ parama-stutitvenānte varṇayitum icchan tac ca parama-gopyatvenānabhivyañjayan “madhureṇa samāpayet” iti nyāyena kiñcid eva saṅketenoddiśan praṇamati—devāya lokottarāyeti līlānām api lokottarābhipretā | yad vā, śrī-rādhikayā saha nirantara-krīḍā-parāya, ata evānanta-līlāya tubhyaṁ nama iti | evaṁ gokula-viṣayikā sarvāpi līloddiṣṭā | tasyai ca nama iti bhāva ity eṣā dik ||206||

śrī-rādhā-prāṇa-nāthāya śrīmad-dāmodarāya te |

sarvaṁ caitanya-devāya gurave’rpitam eva me ||

**atha tatra śrī-kṛṣṇāṣṭamī-kṛtyam**

pādme tatraiva—

**govardhana-girau ramye rādhā-kuṇḍaṁ priyaṁ hareḥ |**

**kārttike bahulāṣṭamyāṁ tatra snātvā hareḥ priyaḥ |**

**naro bhakto bhaved viprās tad dhi tasya pratoṣaṇam ||207||**

**yathā rādhā priyā viṣṇos tasyāḥ kuṇḍaṁ priyaṁ tathā |**

**sarva-gopīṣu saivaikā viṣṇor atyanta-vallabhā ||208||**

tatra kuṇḍe naraḥ snātvā hareḥ priyatamo bhavet | hi yataḥ tatra tatra snānaṁ tasya hareḥ pratoṣaṇaṁ, prakarṣeṇa toṣayatīty arthaḥ ||207|| tatra hetum āha—yatheti | na ca sādhāraṇa-priyety āha—sarvāsu gopīṣv api madhye ||208||

kiṁ ca tatraiva śrī-rādhikopākhyānānte [pa.pu. 5.77.39]—

vṛndāvanādhipatyaṁ ca dattaṁ tasyāḥ pratuṣyatā |

kṛṣṇenānyatra devī tu rādhā vṛndāvane vane ||209||

tat-kuṇḍe kārttikāṣṭamyāṁ snātvā pūjyo janārdanaḥ |

subodhanyāṁ yathā prītas tathā prītas tato bhavet ||210||

tasyāḥ tasyai śrī-rādhāyai | anyatra vṛndāvanetara-sthāne sā devī lakṣmy-ādi-rūpā | vṛndāvanākhye ca vane rādhaiva svayaṁ svanāgādinaiva prasiddhety arthaḥ ||209|| subodhanyām utthānaikādaśyām | etac cāgre tat-prasaṅge vyaktaṁ bhāvi ||210||

**atha kṛṣṇa-trayodaśī-kṛtyam**

pādme ca tatraiva—

kārttike kṛṣṇa-pakṣe tu trayodaśyāṁ niśāmukhe |

yama-dīpaṁ bahir dadyād apamṛtyur vinaśyati ||211||

niśāmukhe pradoṣe ||211||

**atha tatra mantraḥ**

**mṛtyunā pāśa-daṇḍābhyāṁ kālau śyamalayā saha |**

**trayodaśyāṁ dīpa-dānāt sūryajaḥ prīyatām iti ||212||**

**atha kṛṣṇa-caturdaśī-kṛtyam**

tatraiva—

caturdaśyāṁ dharma-rāja-pūjā kāryā prayatnataḥ |

snānam āvaśyakaṁ kāryaṁ narair naraka-bhīrubhiḥ ||213||

aruṇodayato’nyatra riktāyāṁ snāti yo naraḥ |

tasyābdikabhavo dharmo naśyaty eva na saṁśayaḥ ||214||

caturdaśyāṁ snānaṁ cāruṇodaye saty eva kāryaṁ, nityatvād ity āha—aruṇeti ||214||

skānde ca tatraiva—

kārttike kṛṣṇa-pakṣe tu caturdaśyāṁ vidhūdaye |

avaśyam eva kartavyaṁ snānaṁ naraka-bhīrubhiḥ ||215||

kiṁ ca pādme tatraiva—

tataś ca tarpaṇaṁ kāryaṁ dharmarājasya nāmabhiḥ |

jīvat-pitā tu kurvīta tarpaṇaṁ yama-bhīṣmayoḥ ||216||

caturdaśī-kṛtyam anyad api likhati—tataś ceti | ṣaḍbhir nāmabhiḥ | yamāya dharma-rājāya ity ādinoktaiḥ ||216||

yajñopavītinā kāryaṁ prācīnāvītinā tathā |

devatvaṁ ca pitṛtvaṁ ca yamasyāsti dvi-rūpatā ||217||

naktaṁ yama-caturdaśyāṁ yaḥ kuryāc chiva-sannidhau |

na tat kratu-śatenāpi prāpyate puṇyam īdṛśam ||218||

kumārī baṭukān pūjya tathā śaiva-tapo-dhanān |

rājasūya-phalaṁ tena prāpyate nātra saṁśayaḥ ||219||

kārttike bhauma-vāreṇa citrā kṛṣṇā caturdaśī |

tasyāṁ bhuteśam abhyarcya gacchec chiva-puraṁ naraḥ ||220||

dvirūpatā deva-rūpatā pitṛ-rūpatā ca | naktaṁ—naktaṁ bhojana-vratam | pūjya pūjayitvā ||217-219||

kiṁ ca—

**amāvasyā-caturdaśyoḥ pradoṣe dīpa-dānataḥ |**

**yama-mārgāndhakārebhyo mucyate kārttike naraḥ ||221||**

### athāmāvasyā-kṛtyam

pādme tatraiva—

divā tatra na bhoktavyaṁ vinā bālāturān janān |

pradoṣa-samaye lakṣmīṁ pūjayec ca yathā-kramam ||222||

tatra āmāvasyāyām ||222||

kiṁ ca—

pradoṣa-samaye viprāḥ kartavyā dīpa-mālikāḥ |

dīpa-dānāt tataḥ paścāl lakṣmīṁ suptāṁ prabodhayet ||223||

he viprāḥ ||223||

### atha mantraḥ

**tvaṁ jyotiḥ śrī-raviś candro vidyut sauvarṇa-tārakāḥ |**

**sarveṣāṁ jyotiṣāṁ jyotir dīpa-jyotiḥ sthite namaḥ ||224||**

vidyuc ca sauvarṇaṁ ca suvarṇa-jātaṁ tārāś ca ||224||

**mantreṇānena kamalāṁ dīpa-hastāḥ striyo dvijāḥ |**

**devīṁ prabodhayeyuś ca tataḥ kuruaś ca bhojanam ||225||**

**pradoṣa-samaye lakṣmīṁ bhojayitvā bhunakti yaḥ |**

**pumān saṁvatsaraṁ yāval lakṣmīs taṁ naiva muñcati ||226||**

### athāmāvasyā-nirṇayaḥ

yathā nirṇayāmṛte—

**upavāsādiṣv amāvasyā pratipad-yutā grāhyā ||227||**

tad uktaṁ—

**amāvāsyā tṛtīyā ca tā upāsyāḥ parānvitāḥ ||228||** iti |

### atha caturdaśī-viddha-niṣedhaḥ

nigame—

**bhūta-viddhā tv amāvasyā niṣphalaṁ syāt trayanvitam ||229||** iti |

kvacit skānde’pi—

**bhūta-viddhā tv amāvasyā na grāhyā muni-puṅgavaiḥ ||230||** iti |

### atha śukla-pratipat

skānde—

prātar govardhanaṁ pūjya dyūtaṁ caiva samācaret |

bhūṣaṇīyās tathā gāvaḥ pūjyāś ca doha-vāhanāḥ ||231||

doho dohana-pātrādi, vāhanaṁ ca śakaṭādi, tat-sahitā ity arthaḥ | yad vā, na vidyate doho dohanaṁ vāhanaṁ ca yāsāṁ tāḥ | tasmin dine gāvo na dohyāḥ, vṛṣāś ca na bāhyā ity arthaḥ | pāṭhāntare’pi tathaivārthaḥ ||231||

śrī-kṛṣṇa-dāsa-varyo’yaṁ śrī-govardhana-bhūdharaḥ |

śukla-pratipadi prātaḥ kārttike’cryo’tra vaiṣṇavaiḥ ||232||

śrī-govardhana-pūjā ca śukla-pratipat-prabhāte vaiṣṇavair avaśyaṁ kāryeti likhati—śrī-kṛṣṇeti | hantāyam adrir abalā haridāsa-varyaḥ [bhā.pu. 10.21.18] ity-ādy-ukteḥ ||232||

prātar govardhanaṁ pūjya rātrau jāgaraṇaṁ caret ||233||[[2]](#footnote-3)

doho dohana-pātrādi | vāhanaṁ ca śakaṭādi | tat-sahitā ity arthaḥ | yad vā, na vidyate doho dohanaṁ vāhanaṁ ca yāsāṁ tāḥ | tasmin dine gāvo na dohyāḥ, vṛṣāś ca na vāhyā ity arthaḥ | pāṭhāntare’pi tathaivārthaḥ ||231||

śrī-govardhana-pūjā ca śukla-pratipat-prabhāte vaiṣṇavair avaśyaṁ kāryeti likhati—śrī-kṛṣṇeti | hantāyam adrir abalā haridāsa-varyaḥ [bhā.pu. 10.21.18] ity ādy ukteḥ ||232||

**tasmāt tad idaṁ karma govardhana-prādhānyena go-prādhānyena ca khyātam apy evaṁ jñeyam |**

### atha tatra dina-nirṇayaḥ

tad āha devalaḥ—

**pratipad-darśa-saṁyoge krīḍanaṁ tu gavāṁ matam |**

**para-viddhān tu yaḥ kuryāt putra-dāra-dhana-kṣayaḥ ||234||**

nirṇayāmṛta-dhṛtaṁ purāṇāntara-vacanam—

**yā kuhuḥ pratipan miśrā tatra gāḥ pūjayen nṛpa |**

**pūjā-mātreṇa vardhante prajā gāvo mahīpatiḥ ||235||**

tataḥ—**prātar govardhanaṁ pūjya ||236||** iti pūroāhna-tātparyakaṁ, dvitīyā-samaye tu sarvathā niṣiddham | tad yathā—

**nandāyā darśane rakṣā bali-dānaṁ daśāsu ca |**

**bhadrāyāṁ gokula-krīḍā deśa-nāśāya jāyate ||237||**

purāṇa-samuccaye tu sambhāvita-candrodaya-dvitīyā-saṁyoga eva niṣidhyate |

**gavāṁ krīḍā dine yatra rātrau dṛśyeta candramāḥ |**

**somo rājā praśūn hanti surabhi-pūjakāṁs tathā ||238||**

tad-udaya-sambhāvanaṁ ca nirṇayāmṛte nirṇītam—

**pratipadyāparāhnika-tri-muhūrta-vyāpinyāṁ**

**dvitīyāyāṁ candra-darśanaṁ sambhāvyate ||239||**

tad uktam agny-ādhāna-viṣaye vṛddha-śātātapena—

**dvitīyā tri-muhūrtā cet pratipadyāparāhnikī |**

**agnyādhānaṁ caturdaśyāṁ parataḥ soma-darśanāt ||240||** iti |

### athāparāhna-nirṇayaḥ

**aparāhnaś ca pañcadhā vibhaktasyāhnaś caturtho bhāgaḥ |**

**tataś ca yatra pratipadi yan-muhūrta-vyāpinī dvitīyā, tatra candra-darśana-sambhāvanam ||241||** iti |

**anyadā tu puraiva pratipat tatra gṛhītā ||242||**

tathaiva purāṇa-samuccaye—

**vardhamāna-tithau nandā yadā sārdha-triyāmikā |**

**dvitīyā-vṛddhi-gāmitvād uttarā tatra cocyate ||243||**

kiṁ ca,

**yadā pūrṇa-pratipat paratra nikrāmati, tadāpy uttaraiva kāryā ||244||**

yathoktaṁ bhaviṣottare—

**yathā dvādaśabhir māso vṛddho malimlucaḥ |**

**tathaivāho-rātra-vṛddhyā tithiḥ proktā malimlucā ||245||**

**yathā malimlucaḥ pūrva-māso devas tathāparaḥ |**

**tyājyā tithis tathā pūrvā grāhyā caiva tathottarā ||246||** iti |

nirṇayāmṛta-matam—

**kintu vañjulī-nyāyena pūrvaiva mantuṁ śakyate |**

**tadvad atrāpi devalādi-vacana-prāmāṇyam asti ||247||**

### atha govardhana-pūjā-vidhiḥ

pādme tatraiva—

**mathurāyās tathānyatra kṛtvā govardhanaṁ girim |**

**gomayena mahā-sthūlaṁ tatra pūjyo girir yathā ||248||**

mathurāyā anyathā mathurā-maṇḍala-vyatirikta-deśe, yathā yathāvat ||248||

**mathurāyāṁ tathā sākṣāt kṛtvā caiva pradakṣiṇam |**

**vaiṣṇavaṁ dhāma samprāpya modate hari-sannidhau ||249||**

sākṣāt pūjayitveti śeṣaḥ ||249||

### atha pūjā-mantraḥ

**govardhana dharādhara gokula-trāṇa-kāraka |**

**viṣṇu-bāhu-kṛtocchrāya gavāṁ koṭi-prado bhava ||250||** iti |

### atha go-pūjā mantraḥ

skānde tatraiva—

lakṣmīr yā loka-pālānāṁ dhenu-rūpeṇa saṁsthitā |

ghṛtaṁ vahati yajñārthe yama-pāśaṁ vyapohatu ||251||

agrataḥ santu me gāvaḥ gāvo me santu pṛṣṭhataḥ |

**gāvo me pārśvataḥ santu gavāṁ madhye vasāmy aham ||252||** iti |

### atha go-krīḍā

tatra—

krodhāpayed dhāvayec ca go-mahiṣyādikaṁ tataḥ |

vṛṣān karṣāpayed gopair ukti-pratyukti-vadanāt ||253||

krodhāpayed ity ārṣaḥ | krodhaṁ kārayed ity arthaḥ | gopaiḥ kṛtvā karṣāpayet ākarṣayet ||253||

pādme ca tatraiva—

mahiṣyādes tathā bhūṣā krīdanaṁ rāvaṇaṁ tathā ||254||

krīḍanam ākarṣādi-krīḍāṁ kārayed ity arthaḥ | rāvaṇaṁ ravaṁ kārayed ity arthaḥ ||254||

### tan-māhātmyam

tatraiva—

**evaṁ govardhanaṁ gāś ca pūjanīyā vidhānataḥ |**

**govardhana-makho ramyaḥ kṛṣṇa-santoṣa-kārakaḥ ||255||**

gā gāvaḥ ||255||

### atha śrī-bali-daitya-rāja-pūjā

**likhitvā śrī-baliṁ paṭṭe vindhyāvalyānvitaṁ mudā |**

**pradoṣe tat-pratipado bhagavad-bhaktam arcayet ||256||**

tathā ca skānde—

**balim ālikhya daityendraṁ varṇakaiḥ pañca-raṅgakaiḥ |**

**sarvābharaṇa-sampūrṇaṁ vindhyāvalyā sahāsitam ||257||**

āsitam āsīnam ||257||

**kuṣmāṇḍa-maya-jambhoru-mura-dānava-saṁvṛtam |**

**sampūrṇa-hṛṣṭa-vadanaṁ kirīṭotkaṭa-kuṇḍalam |**

**dvibhujaṁ daitya-rājānaṁ kārayitvārcayen nṛpa ||258||**

nṛpa ity anena etac ca rāja-kṛtyam iti bodhitam | svayam iti pāṭhe ca sarvo janaḥ svayam eva, na tv anya-hastenārcayed ity arthaḥ ||258||

### atha tat-pūjā-prakaraṇaṁ

pādme tatraiva—

**yathārpitaṁ deham anena viṣṇave**

**bhītena mithyā-vacaso mahātmanā |**

**daityena tenātha kaṭhora-ceṣṭayā**

**baddho balir vāmana-mūrtinā bata ||259||**

**baddhvānīto’tha pātālaṁ vimanāḥ khina-mānasaḥ |**

**nābhyasūyad dhariṁ daityas tyaktvāhaṁ-mamate sudhīḥ |**

**tadovāca hariḥ prītas tasmai daityāya bhāgakṛt ||260||**

**aśrotriye dattam amantrakaṁ hutaṁ**

**japtaṁ tathā vyagra-dhiyā janena yat |**

**tathorja-śukla-pratipad-dine na tu**

**tvām arcayet tat sukṛtaṁ tavāstu ||261||**

yas tvāṁ nārcayet tasya yāvat sukṛtaṁ, tat sarvaṁ tavāstu ||261||

**iti tasmai varo datto hariṇā ditijāya ca |**

**tato’vaśyaṁ prapūjyo’sau balirājo dine mudā |**

**kṛṣṇa-sānnidhyataś cāpi pūjanīyaḥ prayatnataḥ ||262||**

### atha bali-pūjā-vidhiḥ

skānde tatraiva—

**gṛhasya madhye śālāyāṁ viśālāyāṁ tato’rcayet |**

**bhrātṛ-mātṛ-janaiḥ sārdhaṁ santuṣṭā bandhubhis tathā ||263||**

śālāyām āyatana-viśeṣe | yad vā, śālāyāṁ gṛhe, tatra gṛha-madhya evety arthaḥ | santuṣṭaḥ—harṣa-yuktaḥ san ||263||

**kamalaiḥ kumudaiḥ puṣpaiḥ kahlārai raktakotpalaiḥ |**

**gandha-puṣpādi-naivedyair akṣatair guḍa-pūpakaiḥ ||264||**

kahlāraiḥ saugandhikaiḥ ||264||

### atha tatra pūjā-mantraḥ

**bali-rāja namas tubhyaṁ virocana-suta prabho |**

**bhaviṣyendra surārāte pūjeyaṁ pratigṛhyatām ||265||**

**dīpotsavair janita-sarva-jana-pramodaiḥ**

**kurvanti ye sumatayo balirāja-pūjām |**

**dānopabhoga-sukha-vṛddha-śatākulānāṁ**

**nūnaṁ prayāti sakalaṁ pramudaiva varṣam ||266||**

### atha yama-dvitīyā-kṛtyam

skānde pādme ca—

**ūrje śukla-dvitīyāyāṁ madhyāhne yamam arcayet |**

**snānaṁ kṛtvā bhānujāyāṁ yama-lokaṁ na paśyati ||267||**

bhānujāyāṁ śrī-yamunāyām ||267||

kiṁ ca,

**tasyāṁ nija-gṛhe vipra na bhoktavyaṁ tato budhaiḥ |**

**snehena bhaginī-hastād bhoktavyaṁ puṣṭi-vardhanam ||268||**

**dānāni ca pradeyāni bhaginībhyo vidhānataḥ |**

**sarvā bhaginyaḥ sampūjyā abhāve pratipatnajāḥ ||269||**

tac ca puṣṭiṁ vardhayatīty arthaḥ ||268|| pratipatnajāḥ—vaimātreyāḥ ||269||

kiṁ ca,

**yasyāṁ tithau yamunayā yama-rāja-devaḥ**

**sambhojitas tv atiśaya-svasṛ-sauhṛdena |**

**tasyāṁ svasuḥ kara-talād iha yo bhunakti**

**prāpnoti vitta-subhagaṁ dhanam uttamaṁ saḥ ||270||**

vitta-subhagaṁ śobhanaiśvaryam, uttamaṁ dhanaṁ dharma-lakṣaṇam | dharma iṣṭaṁ dhanaṁ puṁsāṁ [bhā.pu. 10.19.39] ity ekādaśa-skandhokteḥ ||270||

### atha śuklāṣṭamī-kṛtyam

pādme tatraiva, kūrma-purāṇe ca—

**śuklāṣṭamī kārttike tu smṛtā gopāṣṭamī budhaiḥ |**

**tad-dine vāsudevo’bhūd gopaḥ pūrvaṁ tu vatsapaḥ ||271||  
tatra kuryād gavāṁ pūjāṁ go-grāsaṁ go-pradakṣiṇam |**

**gavānugamanaṁ kāryaṁ sarvān kāmān abhīpsatā ||272||**

yataḥ pūrvaṁ vatsapaḥ san tad-dinam ārabhya gopo’bhūt ||271|| gavām anugamanam ||272||

### atha prabodhanī-kṛtyam

**śayanyām iva kṛtvāsyāṁ kṣīrīabhodhi-mahotsavam |**

**prabodhya kṛṣṇaṁ sampūjya vidhinārohayed ratham ||273||**

asyāṁ prabodhanyām ||273||

### atha prabodhanī-kṛtya-nityatā

skānde tatraiva—

janma-prabhṛti yat puṇyaṁ nareṇopārjitaṁ bhuvi |

vṛthā bhavati tat sarvaṁ na kṛtvā bodha-vāsaram ||274||

bodha-vāsaraṁ prabodhany ukta-kṛtyam ity arthaḥ | evaṁ rathayātrāder nityatvam āyātam ||274||

### atha prabodhanī-māhātmyam

tatraiva[[3]](#footnote-4)—

prabodhanyāś ca māhātmyaṁ pāpaghnaṁ puṇya-vardhanam |

muktidaṁ kṛta-buddhīnāṁ śṛṇu tvaṁ muni-sattama ||275||

tāvad garjati viprendra gaṅgā bhāgīrathī kṣitau |

yāvan nāyāti pāpaghnī kārttike hari-bodhanī ||276||

tāvad garjati tīrthāni āsamudra-sarāṁsi ca |

yāvat prabodhanī viṣṇos tithir nāyāti kārttike ||277||

vājapeya-sahasrāṇi aśvamedha-śatāni ca |

ekainaivopavāsena prabodhanyā labhen naraḥ ||278||

durlabhaṁ caiva duṣprāpaṁ trailokye sa-carācare |

tad api prārthitaṁ vipra vadati hari-bodhanī ||279||

aiśvaryaṁ santatiṁ pūjāṁ rājyaṁ ca sukha-sampadaḥ |

dadāty upoṣitā vipra helayā hari-bodhanī ||280||

meru-mandara-tulyāni pāpāny atyūrjitāny api |

ekenaivopavāsena dahate hari-bodhanī ||281||

pṛthivyāṁ yāni dānāni dattvā yat phalam āpnute |

ekenaivopavāsena dadāti hari-bodhanī ||282||

durlabhaṁ duḥkhena prāpyaṁ, duṣprāpaṁ ca, aprāpyaṁ yat tad api prārthitaṁ sat ||279|| santatiṁ putrādīn ||280|| dahate dahati ||281||

kiṁ ca—

jātaḥ sa eva sukṛtī kulaṁ tenaiva pāpitam |

kārttike muni-śārdūla kṛtā yena prabodhanī ||283||

yāni kāni ca tīrthāni trailokye sambhavanti ca |

tāni tasya gṛhe samyag yaḥ karoti prabodhanīm ||284||

sarva-kṛtyaṁ parityajya tuṣṭy-arthaṁ cakrapāṇinaḥ |

upoṣyaikādaśī samyak kārttike hari-bodhanī ||285||

kiṁ tasya bahubhiḥ kṛtyaiḥ para-loka-pradair mune |

sakṛc copoṣitā yena kārttike hari-bodhanī ||286||

sa jñānī sa hi yogī ca sa tapasvī jitendriyaḥ |

svarga-mokṣau ca tasyās tām upāste hari-bodhanīm ||287||

viṣṇoḥ priyatarā hy eṣā dharma-sārasya dāyinī |

imāṁ sakṛd upoṣyaiva mukti-bhāgī bhaven naraḥ ||288||

prabodhanīm upoṣyaiva na garbhe viśate naraḥ |

sarva-dharmān parityajya tasmāt kurvīta nārada ||289||

snānaṁ dānaṁ tapo homaḥ samuddiśya janārdanam |

narair yat kriyate vipra prabodhinyāṁ tad akṣayam ||290||

mahā-vratam idaṁ putra mahā-pāpaugha-nāśanam |

prabodha-vāsaraṁ viṣṇor vidhivat samupoṣayet ||291||

vratenānena deveśaṁ paritoṣya janārdanam |

virājayan diśo dīptyā prayāti bhuvanaṁ hareḥ ||292||

para-loka-pradair iti teṣāṁ saṁsāra-duḥkhāvahatvam uktam ||286|| āstāṁ—āsātāṁ bhavata ity arthaḥ ||287|| prabodhinīty-ādi-śabdena sāmānyena tatra sarveṣām eva kṛtyānāṁ māhātmyam uktvedānīṁ viśeṣatas tāni nirdiśann āha—snānam iti ||289-290||

pādme ca tatraiva—

**dugdhābdhi-bhogi-śayane bhagavān ananto**

**yasmin dine svapiti cātha vibudhyate ca |**

**tasminn ananya-manasām upavāsa-bhājāṁ**

**kāmaṁ dadāty abhimataṁ garudāṅka-śāyī ||293||**

dugdhābdhau yad bhogi-śayane śeṣa-śayy aṅgas tasmin etac ca tad-dine kṣīrābdhi-kalpanābhiprāyeṇa sākṣād vā, tadānīṁ tatraiva śayanād iti ||293||

vārāhe ca—

**upavāsāsamarthānāṁ sadaiva pṛthu-locane |**

**ekā sā dvādaśī puṇyā samupoṣyā prabodhinī ||294||**

**tasyām ārādhya viśveśaṁ jagatām īśvareśvaram |**

**prāpnoti sakalaṁ tad dhi dvādaśa-dvādaśī-vratam ||295||**

**uttarāṅgāraka-yutā yadi sā bhavati priye |**

**tadā sā mahatī puṇyā koṭi-koṭi-[go.tā.u.rūpā ||296||**

**śayane bodhane caiva koṭi-dānena sundari |**

**upoṣyaiva vidhānena yānti mallayatāṁ narāḥ ||297||**

**ekādaśī soma-yutā kārttike māsi bhāvini |**

**uttarābhādra-saṁyoge anantā sā prakīrtitā ||298||**

**tasyāṁ yat kriyate bhadre sarvam ānantyam aśnute |**

**ananta-puṇya-phaladā tenānantā smṛtā phale ||299||**

uttarā uttara-bhādrapada-nakṣatram | aṅgārako bhauma-vāraḥ | tābhyāṁ yuktā sā prabodhinī yadi bhavet ||296|| soma-vāra-yutāpi parama-mahā-puṇyety āha—ekādaśīti ||298||

tatraiva śrī-yama-nārada-saṁvāde—

**anyac ca te pravakṣyāmi guhyād guhyataraṁ mune |**

**kārttike’mala-pakṣe tu sākṣād ekādaśī smṛtā |**

**bhakti-pradā hareḥ sā tu nāmnā khyātā prabodhinī ||300||**

**yā sā viṣṇoḥ parā mūrtir avyaktāneka-rūpiṇī |**

**sā kṣiptā mānuṣe loke dvādaśī muni-puṅgava ||301||**

sākṣād dharer bhakti-pradā ||300|| tat-sevayā ca sākṣād-dhari-sevaiva sampadyata ity āśayenāha—yā seti | dvādaśī-rūpeṇa kṣiptā nyastā ||301||

### atha śrī-mathurāyāṁ ca viśeṣato māhātmyam

pādme tatraiva—

tāvad garjanti tīrthāni vājimedhādayo makhāḥ |

mathurāyāṁ priyā viṣṇor yāvan nāyāti bodhanī ||302||

saṁsāra-dāva-taptānāṁ kāma-saukhye pipāsinām |

śrī-kṛṣṇa-pāda-padmasya sānnidhyaṁ śītalaṁ gṛham ||303||

śrī-kṛṣṇa-pāda-padma-sānnidhya-rūpaṁ śītalaṁ tri-tāpa-haraṁ gṛham ||303||

bhava-pāntha-janānāṁ vai prāptikeyaṁ prabodhanī |

kathaṁ na sevyate mūḍha mathurāyāṁ kim anyataḥ ||304||

bhava-pāntha-janānāṁ saṁsāra-mārga-bhramaṇa-pariśrānta-janān prati prāpikā prāpayed ity arthaḥ | anyataḥ tīrthāntareṇa karmāntareṇa ca kiṁ prayojanaṁ ? śrī-mathurāyāṁ tat-sevane saty asati ca ity arthaḥ ||304||

skānde tatraiva prabodhanī-māhātmye—

**ye’rcayanti narās tasyāṁ bhaktyā devaṁ tu mādhavam |**

**samupoṣya pramucyante pāpais te samupārjitaiḥ ||305||**

tatra ca viśeṣato bhagavataḥ pūjāṁ kīrtanaṁ ca kuryād ity upadiśann ādau pūjā-māhātmyam āha—ye iti tribhiḥ ||305||

**bālye yac cārjitaṁ vatsa yauvane vārdhake ca yat |**

**sapta-janma-kṛtaṁ pāpaṁ svalpaṁ vā yadi vā bahu ||306||**

**śuṣkārdraṁ muni-śārdūla suguhyam api nārada |**

**tat kṣālayati govinda-sthitau tasyāṁ supūjitaḥ ||307||**

śuṣkaṁ—cira-kṛtaṁ, ārdraṁ ca—sāmpratikam ||307||

kiṁ ca,

**prabodha-vāsare viṣṇoḥ kurute ca hareḥ kathām |**

**sapta-dīpāvanī-dāne yat phalaṁ tad bhaven mune ||308||**

kīrtana-māhātmyam āha—prabodheti | kathām ity upalakṣaṇaṁ sarva-kīrtana-prakārasya ||308||

vārāhe ca—

**kaumudasya tu māsasya yā sitā dvādaśī bhavet |**

**arcayed yas tu māṁ tatra tasya puṇya-phalaṁ śṛṇu ||309||**

**yāval lokā hi vartante yāvat tvaṁ caiva mādhavi |**

**mad-bhakto jāyate tāvad anya-bhakto na jāyate ||310||**

anyasya bhakto na jāyate na syād iti | ekāntitāṁ prāpnotīty arthaḥ ||310||

### atha prabodha-kāla-nirṇayaḥ

bhaviṣye—

ā-bhā-kā-sita-pakṣeṣu maitrī-pravaṇa-revatī |

ādi-madhyāvasāneṣu prasvāpāvartanādikam ||311||

ā-bhā-keti-saṅketena āṣāḍha-bhādra-kārttika-māsās teṣāṁ sita-pakṣeṣu śukla-dvādaśīṣu anurādhā-śravaṇā-revatī-nakṣatrāṇām ādya-madhyāntya-pādeṣu śayana-pārśva-parivartanotthānāni krameṇa bhavantīty arthaḥ ||311||

pādme—

**pauṣa-śeṣa-padenāhni maitrādyam api no niśi |**

**dvādaśyām api tat kuryād utthānaṁ śayanaṁ hareḥ ||312||**

tat-tad-yāgābhāve ca dvādaśyām evotthānādikaṁ kuryād iti likhati—pauṣṇeti | pauṣṇaṁ revatī, tasya śeṣo’ntya-pādo yadi dina-madhye na syāt, maitrādyam api anurādhādya-pādo niśi na syāt | tadā kevalāyām api dvādaśyāṁ harer utthānādikaṁ kuryāt ||312||

**niśi svāpo divotthānaṁ sandhyāyāṁ parivartanam |**

**anyatra pāda-yoge’pi dvādaśyām eva kārayet ||313||**

pāda-yoge tato’nyatrāpi pāda-yogābhāve’pi dvādaśyām eva kārayet ||313||

vārāhe ca—

**apāda-niyamas tatra svāpo vā parivartate |**

**pāda-yogo yadā na syād ṛkṣeṇāpi tadā bhavet ||314||**

apāda-niyamaḥ pāda-yoga-niyamo nāstīty arthaḥ ||314||

kiṁ ca skānde—

**revaty-anto yadā rātrau dvādaśyā ca samanvitaḥ |**

**tadā vibudhyate viṣṇur dinānte prāpya revatīm ||315||**

evaṁ sāmānyena śayanādi-kālatrikaṁ nirṇīyedānīṁ viśeṣataḥ prabodhana-kālaṁ likhati—revatīti dvābhyām | dvādaśyā samanvitaḥ | sahito revaty-antya-pādo yadā rātrau bhavet | tadā dinānte aparāhne | tathā coktam—

revaty-anto yadā rātrau gataḥ pādāntare’pi ca |

aparāhne tadā viṣṇur yoga-nidrāṁ vimuñcati || iti ||315||

**revaty-ādi-rathānto vā dvādaśyā ca vinā bhavet |**

**ubhayor apy abhāve tu sandhyāyāṁ ca mahotsavaḥ ||316||**

tad-abhāve ca sandhyāyāṁ prabodhayed ity āha—revatyādir iti | revatyā ādi ādya-pādaḥ | anto vā antya-pādaḥ dvādaśyā vinā bhavet, evam ubhayor apy abhāve sati yadi dvādaśyāṁ kathañcid revatyā yogo na syād ity arthaḥ | tadā sandhyāyām eva prabodhana-mahotsavaḥ syāt | tac coktam anyatrāpi—

revaty-anto yadā rātrau dvādaśyā ca vinā bhavet|

ubhayor apy abhāve syāt sandhyāyāṁ tu mahotsavaḥ || iti ||316||

vārāhe ca—

**dvādaśyāṁ sandhi-samaye naksātrāṇām asambhave |**

**ā-bhā-kā-sita-pakṣe tu śayanāvartanādikam ||317||**

etad eva varāha-purāṇa-vacanena saṁvādayati—dvādaśyām iti | āṣāḍha-bhādra-kārttikānāṁ sita-pakṣeṣu yā dvādaśī, tasyāṁ nakṣatrāṇāṁ maitrādīnām asambhave sarvathā abhāve sati sandhi-samaye sandhyāyāṁ śayanādikaṁ syāt | etad uktaṁ bhavati—bhagavac-chayanādau āṣāḍhādīnāṁ śukla-dvādaśī-krameṇānurādhādīnām ādya-madhyāntya-pāda-yuktā rātri-sandhyādinā yuktā ca satī parama-praśastā | yadā ca tatra tatra pāda-yogo na labhyeta, tadā dvādaśī-nakṣatra-yoga ādaraṇīyaḥ | pāda-yoge ca tatrāyaṁ vidhi-viśeṣaḥ | divā revatī-dvādaśyor yoge tatra ca rātri-gāmini nakṣatra-śeṣe sati dinānte prabodhana-dinotthānam ity-ādy-ukteḥ | yadā ca revatī-dvādaśyor yogo na syāt, tadā sandhyāyām eva prabodhanaṁ sandhyāyāṁ tu mahotsava ity-ādy-ukteḥ ||317||

ata eva puṣkara-purāṇe—

**yasya yasya tu devasya yan nakṣatraṁ tithiś ca yā |**

**tasya devasya tasmiṁś ca śayanāvartanādikam ||318||**

evaṁ dvādaśyām eva prabodhanaṁ nirṇītaṁ, tatra ca—

kārttike śukla-pakṣasya ekādaśyāṁ samāhitaḥ |

mantreṇa caiva rājendra devam utthāpayed dvijaḥ ||

ity-ādibhir bhaviṣottarādi-vacanaiḥ saha virodham āśaṅkya pariharati—yasyeti | ato viṣṇu-tithau dvādaśyām eva utthānaṁ bhaved ity arthaḥ | itthaṁ, “iyaṁ tu dvādaśī devaḥ” iti, “prāptā taveyaṁ dvādaśī kaumudyākhyā” iti mantra-liṅgānugṛhītatvāt śiṣṭācāra-darśanāc ca sarvadā dvādaśyām eva prabodhanaṁ siddham | yac ca bhaviṣottarādau—“ekādaśyām utthāpayet” ity-ādy-uktaṁ, tac ca ekādaśī-dvādaśyor abhedāpekṣayā upavāsādy-abhiprāyeṇa ceti jñeyam | yadi vaikādaśī-dina evopavāsaḥ syāt, tarhi tasminn upavāsādinā samāhitatvaṁ prabodhanaṁ ca dvādaśyām eveti boddhavyam | ata evoktam—ekādaśyāṁ samāhitaḥ ity eṣā dik ||318||

### atha bhagavat-prabodhana-vidhiḥ

**śayanyām iva niṣpādya mahā-pūjāṁ jalāśaye |**

**kṛṣṇaṁ nītvātha saṅkalpaṁ kṛtvā taṁ ca prabodhayet ||319||**

śayantyām iveti—tatra likhita-prakārānusāreṇātrāpi pūjādikaṁ kāryam ity arthaḥ | jalāśaye nītvā ity-ādikaṁ viśeṣa-likhanāyānusmaraṇa-mātram ||319||

### atha tatra mantrāḥ

**brahmendra-rudrāgni-kuvera-sūrya-**

**somādibhir vandita-pāda-padma |**

**budhyasva deveśa jagan-nivāsa**

**mantra-prabhāveṇa sukhena deva ||320||**

**iyaṁ tu dvādaśī deva prabodhārthaṁ vinirmitā |**

**tvayaiva sarva-lokānāṁ hitārthaṁ śeṣa-śāyinā ||321||**

**uttiṣṭhottiṣṭha govinda tyaja nidrāṁ jagat-pate ||322||**

**tvayi supte jagannāthe jagat suptaṁ bhaved idam |**

**utthite ceṣṭate sarvam uttiṣṭhottiṣṭha mādhava ||323||** iti |

vārāhe ca—

**brahma-rudrair vitarkya-bhāvo**

**bhavān ṛṣir vanditāṅghriḥ |**

**prāptā taveyaṁ dvādaśī kaumudākhyā**

**jāgṛṣva jāgṛṣva ca lokanātha ||324||**

vandanīyeti pāṭhe brahmādibhir vanditā ekānta-bhaktās tair vandanīyeti | ṛṣīḥ mantra-draṣṭā ||324||

**meghā gatā nirmala-pūrṇa-candraḥ**

**śāradya-puṣpāṇi ca lokanātha |**

**ahaṁ dadānīti ca bhakti-hetor**

**jāgṛṣva jāgṛṣva ca lokanātha ||325||**

śrutiś ca—

**idaṁ viṣṇur vicakrame**

**tredhā nidadhe padaṁ**

**samūḍham asya pāṁśulety ādi ||326||**

**tatas talpāt samutthāpya kṛṣṇaṁ ghaṇṭādi-nisvanaiḥ |**

**tīre sukhaṁ niveśyātha prārthayet tad-anugraham ||327||**

### atha tatra prārthanā-mantraḥ

tathā hi tṛtīya-skandhe śrī-brahma-stutau (3.9.25)—

**so’sāv adabhra-karuṇo bhagavān vivṛddha-**

**prema-smitena nayanāmburuhaṁ vijṛmbhan |**

**utthāya viśva-vijayāya ca no viṣādaṁ**

**mādhvyā girāpanayatāt puruṣaḥ purāṇaḥ ||328||** iti ||

adabhra-karuṇaḥ mahā-dayāluḥ | ataḥ vivṛddha-premṇā yat smitaṁ tena, vijṛmbhan vijṛmbhayan unmīlayan, viśvasya vijayāya udbhavāya | yad vā, nija-bhakti-pracāraṇena viśva-vaśīkaraṇāya | yad vā, jagan-mahotsavāya | ca-śabdād viśeṣato’nugrahāya ceti | no’smākaṁ bhaktānāṁ viṣādaṁ pralayāt cira-vāg-amṛta-pānābhāvato vā śoka-duḥkhaṁ mādhvyā madhurayā girā apanayatāt | ślokaś cāyaṁ śiṣṭācārānusāreṇātra likhitaḥ | kintv anye’pi yatheṣṭaṁ paṭhanīyāḥ ||328||

### atha rathayātrā-māhātmyam

bhaviṣyottare tatraiva—

yaṁ yaṁ dāmodaraḥ paśyed utthito dharaṇīdharaḥ |

taṁ taṁ pradeśaṁ rājendra sarvaṁ svargāya kalpayet ||340||

kiṁ ca—

yāvat padāni kṛṣṇasya rathasyākarṣaṇaṁ naraḥ |

karoti kratubhis tāni tulyāni nara-nāyaka ||341||

rathasthaṁ ye nirīkṣante kautukenāpi keśavam |

devatānāṁ gaṇāḥ sarve bhavanti śvapacādayaḥ ||342||

striyo’pi muktim āyānti rathayātrā-parāyaṇāḥ |

pitṛ-mātṛ-bhartṛ-kulaṁ nayanti hari-mandiram ||343||

kurvanti nārtakī-rūpaṁ rathāgre kautukānvitam |

apsarobhiḥ saha krīḍāṁ kurvantīndrāś caturdaśa ||344||

nartakyā iva rūpaṁ veśaṁ kurvanti ||344||

ye rathāgre prakurvanti gīta-vādyādi mānavāḥ |

deva-lokāt paribhraṣṭā jāyante maṇḍaleśvarāḥ ||345||

**maulyena syandanasyāgre gāyamānāś ca gāyakāḥ |**

**vādakaiḥ saha rājendra prayānti hari-mandiram ||346||**

deva-lokāt paribhraṣṭā iti | prāg deva-loke yatheṣṭa-bhogān bhuktvā tataḥ paribhraṣṭāḥ santa ity arthaḥ ||345|| maulyena vetanenāpi gṛhītena ||346||

**rathotsave mukundasya yeṣāṁ harṣo’pi jāyate |**

**teṣāṁ na nārakī pīḍā yāvad indrāś caturdaśa ||347||**

**rathotsavasya māhātmyaṁ kalau vitanute hi yaḥ |**

**puṇya-buddhyā viśeṣeṇa lobhenāpy athavā naraḥ ||348||**

**sapta-dvīpa-samudrāntā ratna-dhānya-samanvitā |**

**sa-śaila-vana-puṣpāḍhyā tena dattā mahī bhavet ||349||**

astu tāvad-rathayātrā-niṣpādanaṁ, tatrotsāhādināpi mahā-phalaṁ syād ity āha—ratheti tribhiḥ | harṣo’numodanam utsāho vā ||347||

anyatra ca—

**bodhanī jāgarādhārā kārttike śukla-pakṣataḥ |**

**rathastho yatra bhagavāṁs tuṣṭā yacchati vāñchitam ||350||**

**bhajante ye rathārūḍhaṁ devaṁ sarveśvareśvaram |**

**teṣāṁ yātrā-kṛtāṁ nṝṇāṁ kāmān iṣṭān prayacchati ||351||**

**śrī-kṛṣṇa-ratha-śobhāṁ ye prakurvanti praharṣitāḥ |**

**teṣāṁ manorathāvāptiṁ yacchate puruṣottamaḥ ||352||**

**śrī-kṛṣṇa-ratha-śobhāṁ yaḥ karoti sva-śaktitaḥ |**

**vāñchitaṁ tasya yacchanti nityaṁ sūryādayo grahāḥ ||353||**

yatra—yasyāṁ bodhanyām ||350|| manorathāvāptiṁ—vāñchita-phalam ||352||

**kṛṣṇasya ratha-śobhāṁ yaḥ patākādi-samanvitam |**

**karoti vara-nārīṇāṁ bhotkā manvantarāṇi ṣaṭ ||354||**

**kṛṣṇasya ratha-śobhāṁ ye prakurvanti praharṣitāḥ |**

**pade pade tathā putra teṣāṁ puṇyaṁ prayāgajam ||355||**

**rathayātrā-sthite kṛṣṇe jayeti pravadanti ye |**

**jayeti ca punar ye vai śṛṇu puṇyaṁ vadāmy aham ||356||**

**gaṅgā-dvāre prayāge ca gaṅgā-sāgara-saṅgame |**

**vārāṇasyādi-tīrtheṣu devānāṁ caiva darśane ||357||**

**yat phalaṁ kavibhiḥ proktaṁ kārtsnyena ca nareśvara |**

**jaya-śabde kṛte viṣṇau ratha-sthe tat phalaṁ smṛtam ||358||**

**ratha-sthito narair yais tu pūjito dharaṇī-dharaḥ |**

**yathā-lābhopapannaiś ca puṣpair bhaktyā samarcitaḥ |**

**dadāti vāñchitān kāmān ante ca paramaṁ padam ||359||**

**maṅgalaṁ ye prakurvanti dhūpa-dīpāṁs tathā stavam |**

**naivedyaṁ vastu-pūjāṁ ca bhaktyā nīrājanaṁ hareḥ ||360||**

**rathārūḍhasya kṛṣṇasya samprāpte hari-vāsare |**

**phalaṁ na tan mayā jñātaṁ jānāti yadi keśavaḥ ||361||**

**brahmasva-hārī goghnaś ca bhrūṇahā brahma-nindakaḥ |**

**mahā-pātaka-yukto’pi brahmahā guru-talpagaḥ ||362||**

**madyapaḥ sarva-pāpo’pi kali-kālena mohitaḥ |**

**rathāgrataḥ padaikena mucyate sarva-pātakaiḥ ||363||**

yadīti saṁśayaś cānantyābhiprāyeṇa ||361|| sarvāṇi pāpāni yasmin so’pi ||363||

kiṁ cānyatra—

**rathārūḍhe mahā-viṣṇau ye kurvanti jaya-svanam |**

**pūjāṁ cākhila-pāpebhyo muktā yānti hareḥ padam ||364||**

pūjāṁ ca kurvanti ||364||

kiṁ ca—

**rathasyākarṣaṇaṁ pūrvaṁ kurute daitya-nāyakaḥ |**

**tapaḥ surāḥ siddha-saṅghāḥ yakṣa-gandharva-mānavāḥ ||365||** iti |

na cāyaṁ ratho manuṣya-mātra-śaktyā calati, kintu bhagavad-bhaktānāṁ mahatām evety āśayenāha—rathasyeti | daitya-nāyaka-śrī-prahlādaḥ ||365||

**itthaṁ ca rathayātrāyā vidhir vyaktaḥ svato’bhavat |**

**tathāpi kaścit tatrānyo viśeṣo’pi vitanyate ||366||**

ittham | māhātmya-likhana-dvārety arthaḥ | svata eva vyaktaḥ prakāto’bhavat | atas tad-vistāraṇenālam ity arthaḥ | viśeṣa āśīrvākya-kīrtanādiḥ ||366||

### atha rathayātrā-vidhiḥ

**śrī-kṛṣṇe tu rathārūḍhe kṛtvājaya-jaya-dhvanim |  
niṣpādya ca mahā-pūjām āśīrvākyāni kīrtayet ||367||**

viśeṣam eva likhan tat-pūrva-kṛtyam anusmārayati—śrī-kṛṣṇe tv iti ||367||

tathā ca viṣṇu-dharme—

vaktraṁ nīlotpala-ruciṁ lasat-kuṇḍalābhyāṁ pramṛṣṭaṁ

candrākāraṁ racita-tilakaṁ candanenākṣataiś ca |

gatyā līlāñjana-sukha-karīṁ prekṣaṇenāmṛtaughaṁ

padmāvāsāṁ satatam urasā dhārayan pātu viṣṇuḥ ||368||

candrākāraṁ pūrṇendu-maṇḍala-sadṛśākṛti-vaktraṁ dhārayan prakaṭayan | vaktram eva viśinaṣṭi—nīlety ādi prathamārdhena | nīlotpalasyeva ruciḥ śyāma-kāntir yasmin, lasadbyāṁ gaṇḍayoḥ krīḍadbhyāṁ śobhamānābhyāṁ vā kuṇḍalābhyāṁ pramṛṣṭaṁ paramojjvalam | lasad ity asya pūrveṇaiva vā sambandhaḥ | candanenākṣataiś ca racitaṁ bhāle nirmitaṁ tilakaṁ yasmin | punar viṣṇuṁ viśinaṣṭi—gatyā rathayātrayā jana-sukha-karīṁ sarva-lokānanda-vahāṁ līlāṁ kautuka-viśeṣaṁ dhārayan | kiṁ ca, prekṣaṇena kṛpāvalokena amṛtaughaṁ sudhā-pūraṁ dhārayan | kiṁ ca, urasā padmā-vāsāṁ lakṣmīṁ dhārayan satataṁ pātu jagad iti śeṣaḥ | va ity uttara-ślokasthasya vā sambandhaḥ ||368||

**yuktaḥ śaivyādi-vāhair madhuratara-raṇat-kiṅkiṇī-jāla-mālai**

**ratnaughair mauktikānām avirata-maṇibhiḥ saṁbhṛtaiś caiva hāraiḥ |**

**haimaiḥ kumbhaiḥ patākā-śiva-tanu-rucibhir bhūṣitaḥ ketu-mukhyaiś**

**chatrair brahmeśa-vandyo duratihara-hareḥ pātu jaitro ratho vaḥ ||369||**

śaivyādi-śabdena sugrīva-meghapuṣpa-valāhakāḥ, tat-tat-saṁjñakair vāhair aśvaiś caturbhir yutaḥ | evam āstāṁ rathasya bhagavad-ārūḍhatvāt tan nitya-ratha-sādṛśyam abhipretam | kathaṁ-bhūtair vāhaiḥ ? madhurataraṁ yathā syāt tathā raṇantīnāṁ śabdāyamānānām | yad vā, madhurāṇāṁ ca parama-sundarīṇāṁ raṇantīnāṁ ca kiṅkiṇīnāṁ jālasya mālā yeṣu taiḥ | punaḥ kathaṁ-bhūtaiḥ ? aviratā nirantarā maṇayo yeṣu tair mauktikānāṁ hārai rantaughaiś cānyaiḥ sambhṛtaiḥ paripūrṇaiḥ | yad vā, rathasyaiva viśeṣaṇam | tataś ca maṇayo mauktika-guṇakāni yathā japa-mālādi-maṇayaḥ, mauktikānām aviratair maṇibhi ratnaughaiś ca sambhṛtair grathitair hārair bhūṣaṇa ity anvayaḥ | patākānāṁ śivatarābhiḥ paramottamābhiḥ rucibhir dīptibhiḥ chatraiś ca bhūṣaṇitaḥ, durita-harasya harer jaitraḥ jala-śīlaḥ ||369||

**modantāṁ sujanā hy anindita-dhiyaḥ srastākhilopadravāḥ**

**svasthāḥ susthira-buddhayaḥ pratihatā-mitrā ramantāṁ sukham |**

**re daityā giri-gahvarāṇi gahanāny āśu vrajadhvaṁ bhayād**

**daityārir bhagavān ayaṁ yadupatir yānaṁ samārohati ||370||**

**palāyadhvaṁ palāyadhvaṁ re re ditija-dānavāḥ |**

**saṁrakṣaṇāya lokānāṁ saṁrūḍho nṛ-keśarī ||371||** iti ||

**tato vicitra-gadyāni paṭhitvātha mahāprabhoḥ |**

**mahā-prasāda-mālāṁ ca svīkuryāt parayā mudā ||372||**

### atha māhātmyam

**bhaktyā gṛhṇāti yo mālāṁ vaiṣṇavīṁ maṅgalāśrayām |**

**na teṣāṁ durlabhaṁ kiñcid iha loke paratra ca ||373||**

**tasmāt sarva-prayatnena sarva-kāma-samṛddhaye |**

**mālām etāṁ pragṛhṇīyāt saukhya-mokṣa-pradāyinīm ||374||** iti |

**sañcintyākṛṣyamāṇaṁ ca śrī-prahlādādibhī ratham |**

**ākarṣayed rāja-puryā bhrāmayed vaiṣṇavaiḥ samam ||375||**

tathā ca bhaviṣyottare tatraiva—

**nṛtyamānair bhāgavatair gīta-vāditra-nisvanaiḥ |**

**bhrāmayet syandanaṁ viṣṇoḥ pura-madhye samantataḥ ||376||**

rathaṁ ca taṁ śrī-prahrādādibhir ākṛṣyamāṇam, sañcintya paribhāvya, svayaṁ bhrāmayet | prerayann iti pāṭhe paścāc cālayan ||375|| nṛtyamānair nṛtyadbhir bhāgavatair bhagavad-bhaktaiḥ saha ||376||

kiṁ ca—

**prabodha-vāsare prāpte kārttike pāṇḍu-nandana |**

**devālayeṣu sarveṣu pura-madhye samantataḥ |**

**bhrāmayet turya-nirghoṣai rathasthaṁ dharaṇī-dharam ||377||**

**rathāgame mukundasya pura-śobhāṁ tu kārayet |**

**sarvato ramaṇīyaṁ tu patākair upaśobhitam ||378||**

**toraṇair bahubhir yuktaṁ rambhā-stambhaiḥ suśobhitam |**

**sthāne sthāne mahīpāla kartavyaṁ puṇya-saṁyutam |**

**vicitra-ratha-śobhā ca kartavyā bhāvitair naraiḥ ||379||** iti |

rathasyāgame yatra yatra ratho yāti, tatra tatraivety arthaḥ | evg pura-śobhā-karmaṇas tātkālikatvam uktaṁ, pūrvam api sarva-mahā-yātrā-sādhāraṇyāt kāryam eveti jñeyam | pura-śobhām eva vivṛtyāha—sarvata iti sārdhena | ramaṇīyaṁ puram iti śeṣaḥ ||378|| puṇya-saṁyutaṁ—maṅgalatamam | bhāvitaiḥ—bhāva-yuktaiḥ | sadbhir vicitrā ratha-śobhā ca sthāne sthāne kartavyā ||379||

**rathena gacchan bhagavān anugamyo’khilair janaiḥ |**

**sva-sva-gehāgrataś cārcyo’nyathā doṣo mahān bhavet ||380||**

akhialir ātmārāmādibhir api, sva-sva-gehāgrato nija-nijālayāgrataḥ prāptaḥ sann arcyaḥ pūjyaḥ | anyathā anugamanārcane na kṛte satīty arthaḥ ||380||

### atha rathānugamanādi-nityatā

tatraiva—

**rathena saha gacchanti purataḥ pṛṣṭḥato’grataḥ |**

**viṣṇunaiva samāḥ sarve bhavanti śvapacādayaḥ ||381||**

**rathasthaṁ ye na gacchanti bhramamāṇaṁ janārdanam |**

**viprādhyayana-sampannā bhavanti śvapacādhamāḥ ||382||**

akaraṇe pratyavāya-dvārā nityatvaṁ likhitum ādau karaṇena parama-guṇaṁ likhati—ratheneti | mahā-vipreti pāṭhe mahā-viprā jñāna-niṣṭhā munayas taiḥ samās tulyāḥ | yadyapi mahā-brāhmaṇa-śabdena cāṇḍālo’bhidhīyate, tathāpi vipra-śabda-prayogāt tat-parihāro jñeyaḥ ||381|| adhyayana-sampannāḥ adhīta-śāstrā api viprāḥ | visarga-lope’pi sandhir ārṣaḥ | paśyantīti pāṭhe darśanasyāpi nityatvaṁ jñeyam | tataś cānugamanasya nityatvaṁ nānuvratatīti ślokād avagantavyam ||382||

kiṁ ca,

**yeṣāṁ gṛhāgrato yāti rathastho madhusūdanaḥ |**

**pūjā tais taiḥ prakartavyā vitta-śāṭhya-vivarjitaiḥ ||383||**

**anarcito yadā yāti gṛhād yasya mahīdharaḥ |**

**pitaras tasya vimukhā varṣāṇāṁ daśa pañca ca ||384||**

**yaḥ punaḥ kurute pūjāṁ gṛhāyāte tu mādhave |**

**vasate śvetadvīpe tu yāvad indrāś caturdaśa ||385||**

na ca kevalam akaraṇa-pratyavāya-parihārārtham eva pūjā kāryā | kintu tayā mahā-phalaṁ ca syād ity āha—ya iti ||385||

anyatra ca—

**nānuvrajati yo mohād vrajantaṁ pūrveśvaram |**

**jñānāgni-dagdha-karmāpi sa bhaved brahma-rākṣasaḥ ||386||**

**atha sva-mandiraṁ nītvā pūrvavat pūjayet prabhum |**

**rātrau jāgaraṇaṁ kuryād vidhivad vaiṣṇavaiḥ samam ||387||**

pūrvavad iti śayany-ādau yathā-likhitaṁ tadvad ity arthaḥ | vidhivad yathā-vidhīty arthaḥ | rathayātrā-rātrau jāgaraṇam unmīlanītyādinā dvādaśyām upavāsavat | anyathā pūrvasminn upavāsa-dine jāgaraṇaṁ, pāraṇā-dine utthānānantaraṁ rathayātreti jñeyam ||387||

### atha prabodhanī-jāgaraṇa-māhātmyaṁ

skānde tatraiva—

**pūrvajanma-sahasreṣu pāpaṁ yat samupārjitam |**

**jāgaraṇe prabodhinyāṁ dahate tūla-rāśivat ||388||**

**kṛtvāpi pātakaṁ ghoraṁ brahma-hatyādikaṁ naraḥ |**

**kṛtvā jāgaraṇaṁ viṣṇor dhūta-pāpo bhaven mune ||389||**

**karmaṇā manasā vācā pāpaṁ yat samupārjitam |**

**kṣālayet tac ca govindaḥ prabodhanyāṁ tu jāgare ||390||**

**duṣprāpyaṁ yat phalaṁ viprair aśvamedhādibhir makhaiḥ |**

**prāpyate tat sukhenaiva prabodhanyāṁ tu jāgare ||391||**

**āplūtya sarva-tīrthāni dattvā ca kāñcanaṁ mahīm |**

**na tat phalam avāpnoti yat kṛtvā jāgaraṁ hareḥ ||392||**

**candra-sūryoparāge tu yat phalaṁ parikīrtitam |**

**tat-sahasra-guṇaṁ puṇyaṁ prabodhanyāṁ tu jāgare ||393||**

**snānaṁ dānaṁ tapo homaḥ svādhyāyaś cārcanaṁ hareḥ |**

**tat sarvaṁ koṭi-guṇitaṁ prabodhanyāṁ tu jāgare ||394||**

**samatītaṁ bhaviṣyaṁ ca vartamānaṁ kulāyutam |**

**viṣṇu-lokaṁ nayaty āśu jāgareṇa prabodhanī ||395||**

**calanti pitaro hṛṣṭā viṣṇu-lokam alaṅkṛtāḥ |**

**vimuktā nārakair duḥkhaiḥ kartuḥ kṛṣṇa-prajāgaram ||396||**

**bhāryā-pakṣe tu ye jātā mātṛtaḥ pitṛtas tathā |**

**tārayen nātra sandehaḥ prabodhanyāṁ tu jāgare ||397||**

tatra jāgaraṇataḥ prathamaṁ pāpa-kṣayam āha—pūrveti tribhiḥ ||388|| yajña-tīrtha-dānādito’py ādhikyam āha—duṣprāpyam iti tribhiḥ ||391|| kiṁ ca snānam iti ||394|| sarva-kula-sametasya śrī-vaikuṇṭha-loka-prāpakatvaṁ cāha—samatītam iti tribhiḥ ||395|| kṛṣṇasya jāgaraṇaṁ kartuḥ, yaḥ karoti tasya | ye pitaras te ity arthaḥ ||396||

kiṁ ca—

**phalair nānā-vidhair dravyaiḥ prabodhanyāṁ tu jāgare |**

**śaṅkhe toyaṁ samādāya arghyaṁ dadyāj janārdane ||398||**

**yat phalaṁ sarva-dāneṣu sarva-tīrtheṣu yat phalam |**

**tat sarvaṁ koṭi-guṇitaṁ dattvārghyaṁ bodha-vāsare ||399||**

jāgare arghya-dāna-māhātmyaṁ likhati—phalair iti dvābhyām ||398-399||

pādme ca tatraiva—

**anyatrāpi priyā viṣṇor jāgare syāt prabodhanī |**

**kiṁ punar mathurāyāṁ sā tato vai janma-sadmani ||400||**

**ekaivaikādaśī kṛṣṇa-janma-gehe kṛtā naraiḥ |**

**tato’dhikaṁ na kartavyaṁ loke kiṁ ca na vidyate ||401||**

**rātrau jāgaraṇaṁ tatra prītyā kurvanti ye narāḥ |**

**saṁsāra-moha-svapnānte sadā jāgrati jāgrati ||402||**

saṁsāre yo mohaḥ ajñānaṁ, sa eva svapnas tasya ante nāśe nimitte sadā jāgrati saṁsāra-mohas tasya kadācid api na tiṣṭhed ity arthaḥ | vīpsā niścayārthā ||402||

kiṁ ca, tatraiva śrī-rādhikopākhyānānte—

**prabodhanī-jāgara-puṇya-vaibhavāt**

**prasanna īśo vidhi-vākya-satya-kṛt |**

**cakāra rāsotsava-nartanaṁ saha**

**vṛndāvane’nyābhir apīha rādhayā ||403||**

vidhi-vākyaṁ—sarvāsu gopīṣu madhye ahaṁ śrī-kṛṣṇasya parama-preyasī bhavāmīti svarge candrakānti-nāmāpasarasaḥ prārthanayā, tathāstu iti brahmā yad āha, tat satyaṁ karotīti saḥ | etac ca pādme kārttika-māhātmye sa-vistaraṁ vartata eva | tatra yadyapi bhagavatī śrī-rādhā svata eva tasya nitya-parama-preyasī, tathāpi vidhi-vākya-satyatārthaṁ kṛtam ity anya-janerṣā-parihārārtham uktam iti dik | rādhayā saha, anyābhir api gopībhiḥ saha ||403||

**sā nṛtyamānādbhuta-gopa-rūpiṇā**

**kṛṣṇena janmāntara-vāñchitena |**

**rādhā mahā-prema-javākulendriyaḥ**

**ninye’nya-lokaṁ kathayā kṛtārthatām ||404||**

anya-lokaṁ param api janaṁ sarvaṁ kathayā nija-caritādi-vārtayā kṛtārthatāṁ śrī-kṛṣṇa-priyatamatāṁ ninye | tatra hetuḥ—mahān premṇā javaḥ vegas tenākulānīndriyāṇi yasyā sā | atas tad-vārtā-śravaṇa-mātreṇaiva svataḥ prema-bharotpatter ity arthaḥ ||404||

**tasmāt prabodhanīṁ kṛtvā rātrau kṛtvā ca jāgaram |**

**suptotthitaṁ hariṁ dṛṣṭvā kā bhīḥ saṁsārajā dvijāḥ ||405||**

**mathurāyāṁ tu kiṁ vācyaṁ jāgare hari-sannidhau |**

**kārttike bodhanīṁ prāpya tataḥ śreyaḥ paraṁ na hi ||406||**

**mathurāyāṁ prabodhanyāṁ kṛta-jāgaraṇasya hi |**

**kṣaṇārdhād anyato vaiśyo’mocayad brahma-rākṣasam ||407||**

**jāgarasya ca māhātmyaṁ gīta-vāditra-kīrtanam |**

**hareḥ prīti-karaṁ rātrau vaktuṁ me naiva śakyate ||408||**

**yas tu gāyati kṛṣṇāgre kaumudīṁ dvādaśīṁ kṣaṇam |**

**sarva-lokān parityajya viṣṇu-lokaṁ sa gacchati ||409||**

brahma-rākṣasaṁ ca vaiśyo’mocayad ity atretihāso mathurā-māhātmye vyaktaṁ vartata eva, yathā—sudhana-nāmā vaṇik jāgarārtham akrūra-tīrthaṁ gacchan pathi brahma-rākṣasena gṛhītaḥ | punar āgamanārthaṁ śapathe kṛte sati parityakto jāgaraṇaṁ kṛtvā punar āyātas taṁ dṛṣṭvā rākṣasena sa-kāku prārthaito jāgaraṇa-kṛta-nṛtya-leśa-mātra-dānena taṁ mocayāmāsa iti ||407||

māhātmyaṁ vaktuṁ naiva śakyate, yato rātrau gānādikaṁ pratyekaṁ hareḥ prīti-karam iti ||408|| kaumudīṁ prabodhanīm ity arthaḥ ||408||

ata evoktaṁ tatraiva—

**rājyam anyatra santyajya sphītaṁ nihata-kaṇṭakam |**

**kārttike mathurāyāṁ vai kaumudyāṁ jāgaraṁ caret ||410||**

kṛtānāṁ catur-māseṣu viśeṣataḥ kārttike ca vihitānāṁ vratānām acchaidryam acchidratāṁ gṛhṇan ||410||

### atha pāraṇādi-kṛtyam

pādme kārttika-māhātmye—

**pāraṇaṁ kārttike śukle dvādaśyāṁ tu tataś caret |**

**kṛṣṇasyāgre nivedyātha vrataṁ kṛcchrāgryam uttamam |**

**viṣṇu-lokam avāpnoti bhaktyābhyarcya janārdanam ||411||**

mahābhārate—

**caturdhā gṛhya vai cīrṇaṁ cāturmāsya-vrataṁ naraḥ |**

**kārttike śukla-pakṣe tu dvādaśyāṁ tat samācaret ||412||**

**prātar nitya-kriyāṁ kṛtvā śaktyā sambhojya bhūsurān |**

**gṛhṇan kṛta-vratāc chaidryaṁ pradadyāt dakṣiṇādikam ||413||**

**dānaṁ yathā-vrataṁ tebhyo dattvā pāraṇam ācaret |**

**pravartayec ca santyakta-cāturmāsya-vrateṣu yat ||414||**

yathā-vratam iti yad vrate yad-dānam uktaṁ, tad-anusāreṇety arthaḥ | tac cāgre viśeṣato vyaktaṁ bhāvi | cāturmāsya-vrateṣu yat santyaktaṁ, tat pravarayed abhakṣaṇādikaṁ kuryāt ||414||

bhaviṣyottare tatraiva—

**prabhāte vimale snātvā bhojayed anna-vistaraiḥ |**

**ghṛta-kṣīra-dadhi-kṣaudra-kāsāra-guḍa-modakaiḥ |**

**arcayec candanaiś cūrṇaiḥ puṣpa-gandhair dvijottamān ||415||**

**ācāntebhyas tato dadyāt tyaktaṁ yat kiñcid eva hi |**

**suvācā sumano’bhīṣṭa-patra-puṣpa-phalādikam ||416||**

**caturo vārṣikān māsān niyamaṁ yasya yat kṛtam |**

**kathayitvā dvijebhyas tad dadyād bhaktyā sudakṣiṇām ||417||**

vimale jala iti śeṣaḥ | yad vā, prabhāta ity asyaiva viśeṣaṇaṁ—vimala iti | kāsāro madhuratara-pakvānna-viśeṣaḥ cūrṇaiḥ paṭa-vāsaiḥ bukvāvandanety-ādi-prasiddhaiḥ ||415|| tyaktaṁ cāturmāsyādi-niyame varjitam | suvācā vinaya-pūrvaka-madhuroktyā dadyāt ||416||

evam eva pādme tatraiva kiṁ cādhikyam—

**cāturmāsya-vrate viprāḥ paścad acchidra-vācanam ||418||** iti |

he viprāḥ ! paścād vipra-bhājana-dakṣiṇā-dānānantaraṁ cāturmāsya-vrate’cchidra-vācanam acchidram astu iti brāhmaṇān vācayed ity arthaḥ ||418||

### atha vrateṣu dānāni

**kṛcchra-yugme tu go-yugmaṁ dadyād viprāṁś ca bhojayet |**

**tri-rātre maṇikaṁ chatram ajāṁ copānahau tathā ||419||**

maṇikaṁ bṛhaj-jala-bhāṇḍā-viśeṣam | ajām ekāṁ chāgīm ||419||

**ekāntaropavāse ca dadyād gāṁ samalaṅkṛtām |**

**vibhave ca halāny aṣṭau balīvarda-yutāni tu ||420||**

**bhojayed eka-bhakte tu viprān nakte tu ṣaḍ-rasān |**

**vastre cāyācite dadyā vṛṣaṁ sa-svarṇa-candanam ||421||**

nakte nakta-vrate, ṣaḍ-rasān madhurādīn | vastre vastra-yugmaṁ ca dadyāt | athāyācita-vrate tu svarṇena candanena ca sahitaṁ vṛṣam anaḍvāhaṁ dadyāt ||421||

**śālīn dadyāt phalāhāre gāṁ ca dadyāt payo-vrate |**

**śākāhāre tu vitared ghṛtaṁ rājata-bhājanaiḥ ||422||**

**taile tyakte ghṛtaṁ dadyād ghṛte tu vitaret payaḥ |**

**varjite dadhni tu svarṇaṁ kṣīre ca rajataṁ budhaḥ ||423||**

ghṛte ca tyakte varjita iti tac cāgre pañcama-ślokaṁ yāvat saptamy-anteṣv anuvartanīyam | tathā vitared iti yathā-sthānam agre’tyanuvartanīyam ||423||

**apūpe svarṇa-godhūma-vastrāṇi vrīhiṣu priyān |**

**śālīn svarṇaṁ ca dhānye tu śālīn vā dhānyam eva ca ||424||**

**lavaṇe lāvaṇīṁ dhenuṁ svarṇaṁ cābhyañjane tv atha |**

**taila-pūrṇaṁ ghaṭaṁ kiṁ ca sājya-pāyasa-bhojanam ||425||**

priyān—abhīṣṭān uttamān ity arthaḥ ||424|| lāvaṇīṁ lavaṇa-nirmitāṁ dhenuṁ, tad-viśeṣaś ca tila-dhenv-ādi-prasaṅge bhaviṣyottarādy-ukto jñeyaḥ | atha abhyañjane tailena śiro’bhyaṅge taila-pūrṇa-ghaṭaṁ sājya-pāyasa-bhojanaṁ ca vitaret | kiṁ ceti samuccaye ||425||

**pādābhyaṅge tu sampūjya viprān sambāhya tat-padau |**

**dakṣiṇām atha tāmbūlair vitared ambara-dvayam ||426||**

**puṣpe ca puṣpaṁ sauvarṇam upānaham upānahi |**

**khaṭṭāyāṁ śayanaṁ kāṁsye sa-ghṛtaṁ kāṁsya-bhājanam ||427||**

**tyakte madhuni sandadyāt pāyasaṁ sa-sitā-ghṛtam |**

**maunī ca ghaṇṭāṁ sa-tilāṁ dadyāt kanaka-saṁyutām ||428||**

**bhūmi-bhojī kāṁsya-pātraṁ gāṁ ca dīpasya dānataḥ |**

**sa-ghṛtaṁ tāmra-pātraṁ cādarśaṁ keśādi-rakṣaṇe ||429||**

**dadyāt suvarṇa-pratimāṁ dampatyor brahma-caryataḥ |**

**sarvābhāve ca santoṣyāc chaidraṁ viprāṁs tu vācayet ||430||**

ambara-dvayaṁ—vastra-yugmam ||426|| śayanaṁ śayyām ||427|| sitayā śarkarayā ghṛtena ca sahitaṁ pāyasaṁ dadyād ity agre’py anuvartate ||428|| dīpasya dāne ghṛta-sahitaṁ tāmra-pātram | ādi-śabdena nakha-śmaśrv-ādi ||429|| brahmacarye—grāma-dharma-tyāge | nanu tat-tad-alābhe kiṁ kāryaṁ ? tatra likhati—sarveṣāṁ likhitānāṁ go-yugmādi-dravyāṇām abhāve sati viprān santoṣya dakṣiṇādinā prīṇayitvācchaidryam acchidram astv iti vācayet | vrataṁ sampūrṇam astu iti tad-vacanaṁ gṛhṇīyāt tenaiva sarvaṁ sampūrṇaṁ syād ity arthaḥ ||430||

tathā ca skānde—

**sarveṣām apy abhāve tu yathopakaraṇaṁ vinā |**

**vipra-vākyaṁ smṛtaṁ samyak vratasya paripūrtaye ||431||**

yathopakaraṇaṁ, yatra vrate yad vihitaṁ dāna-dravyaṁ, tad vinā ca ||431||

**vṛthā vipra-vaco yas tu gṛhṇāti manujo’budhaḥ |**

**adattvā dakṣiṇāṁ pāpo yāty asau narakaṁ dhruvam |**

**vrata-vaiphalyam āsādya kuṣṭhī andhaś ca jāyate ||432||**

vṛthety eva vivṛṇot | adattvā dakṣiṇām iti | ata evābudhaḥ pāpaś ca naraka-bhogānantaraṁ kuṣṭhī andhaś ca san duryoniṣu jāyate | śrāvaṇādau śākādi-varjana-vrate ca sarva-pāpa-kṣayāt, tathā brahma-viṣṇu-śivānāṁ pratyekaṁ samuccayena ca śrāvaṇādau śākādiṣu saṅkramaṇāt tāny avaśya-varjāny eveti śākādi-varjana-vrata-dānaṁ viśeṣato noddiṣṭam | kintu sarva-vrata-sādhāraṇatvād brāhmaṇa-bhojanaṁ na tad-vrata-samāptau tat-tad-dravya-dāna-pradhānakaṁ kartavyam ity ūhyam | tyaktaṁ yat kiñcid eva hīty ukteḥ | kiṁ ca, pūrvaṁ śayanīya-prakaraṇe’likhitaṁ vratam atra likhitānusāreṇa paramam api tatrohyam iti dik ||432||

### atha sāmānyataḥ tan-māhātmyam

bhaviṣyottare, tatraiva viśeṣaḥ—

evaṁ ya ācaret pārtha śobhanaṁ dharmam āpnuyāt |

avasāne tu rājendra vāsudeva-puraṁ vrajet ||433||

śobhanaṁ dharmaṁ, tat-phalaṁ ciraṁ brahma-lokādi-bhogam ity arthaḥ | yad vā, bhagavad-dharmaṁ prema-bhakti-lakṣaṇam ||433||

### atha bhīṣma-pañcakādi

**ārabhyaikādaśīṁ pañca dināni vratam ācaret |**

**bhagavat-prītaye bhīṣma-pañcakaṁ yadi śaknuyāt ||434||**

idānīṁ saṅkṣepeṇa paurṇamāsī-kṛtyaṁ likhan param apy alikhitaṁ kārttika-kṛtyaṁ saṅgṛhṇāti—ārabhyeti tribhiḥ | yadi śaknuyād iti kāmyatvam abhipretam | yadyapi bhagavat-prīṇanatvān nityatvam eva susidhyati, tathāpy akaraṇa-pratyavāyābhāvān sarveṣām aśakyatvāc ca tathā likhitam iti dik | evam agre’py ūhyam ||434||

**tathā dhātrī-vrataṁ paurṇamāsyāṁ kurvīta kārttike |**

**tathā navamyāṁ śuklāyām akṣayaṁ navamī-vratam ||435||**

**paitāmahādi-kṛcchrāṇi māsopoṣaṇam eva ca |**

**samarthaḥ kārttike kuryāt jñāvā pādmādito vidhim ||436||**

tathādvayaṁ samuccaye ||435|| paitāmahaṁ nāma kṛcchraṁ coktaṁ pādme |

apaḥ kṣīraṁ dadhi ghṛtaṁ saptamy-ādi catur-dinam |

kārttikasya site pītvā ekādaśyām upoṣitaḥ |

kṛcchraṁ paitāmahaṁ kurvan dinaṁ sampūjayed dharim || iti |

ādi-śabdena vaiṣṇava-māhendrādīni | samarthaś cet tarhi kuryāt | nanu bhīṣma-pañcakādīnāṁ vratānām eṣāṁ vidhiḥ samarthair apekṣyaḥ | kuto jñātavyaḥ ? tatrāha—jñātveti | padma-purāṇasya vrata-khaṇḍaṁ kārttika-māhātmyaṁ ca | ādi-śabdāt skanda-purāṇa-viṣṇu-rahasyādi, tato vidhiṁ jñātvā | tatra cāvaśyakatvābhāvenāsau vistārya na likhitam iti jñeyam ||436||

### athādhimāsa-kṛtyam

bhaviṣyottare—

adhimāse tu samprāpte smṛtvā gopī-priyaṁ harim |

suvarṇaṁ cājya-saṁyuktaṁ trayastriṁśad-apūpakam ||437||

dadyāc ca veda-viduṣe śrotriyāya kuṭumbine |

naśyaty akaraṇe śīghraṁ puṇyaṁ dvādaśam āsajam ||438||

adhimāso nāma mala-māsas tasmin ||437|| tatra suvarṇādi-dānasya nityatvam āha—naśyatīti | etad api śakta-viṣayakam eva | sarveṣām api karmaṇāṁ svata eva samartha-viṣayakatvād ity eṣā dik ||438||

iti śrī-gopāla-bhaṭṭa-vilikhite śrī-bhagavad-bhakti-vilāse

śrī-dāmodara-priyo nāma

ṣoḍaśo vilāsaḥ

||16||

1. pādme 6.115.3-4 [↑](#footnote-ref-2)
2. iti kvacit pāṭhaḥ | [↑](#footnote-ref-3)
3. Found in the Padma-purāṇa 6.124. [↑](#footnote-ref-4)